Вазирлик вакили: «Импорт божини ноль қилиб қўйсак, бизда аҳвол яхши бўлмайди»\nКеча Ахборот ва оммавий коммуникациялар агентлигида Ўзбекистон Республикаси Иқтисодиёт ва саноат вазирлиги бошқарма бошлиқлари Фазлиддин Рўзиев, Темурмалик Холиқов иштирокида журналистлар билан очиқ мулоқот ва интервью бўлиб ўтди.\nУнда “Саноат кооперациясини янада ривожлантириш ва талаб юқори бўлган маҳсулотлар ишлаб чиқаришни кенгайтириш чора-тадбирлари тўғрисида” 2019 йил 1 майдаги президент қарори ижроси доирасида амалга оширилаётган ишлар юзасидан маълумот берилди.\nТадбирда иқтисодиётда талаб юқори бўлган, республикада ишлаб чиқарилиши тавсия этиладиган тайёр маҳсулотлар, бутловчи буюмлар, хомашё ва материалларнинг янги 99 тури вазирликнинг веб-сайтига тадбиркорларга етказиш учун жойлаштирилгани ва ўзлаштириш бўйича лойиҳалар ишлаб чиқилгани қайд этилди.\nЖурналистлардан бири маиший техника воситаларини ишлаб чиқаришни маҳаллийлаштириш ва импорт маҳсулотларга қўйилган божлар туфайли монополияга йўл очиб берилаётгани ҳақидаги савол билан мурожаат қилган.\n“Маиший техника тайёр маҳсулотлари учун импорт божини ноль қилиб қўйсак, шу соҳани ривожлантираман деб Ўзбекистонга қайси инвестор келади? — дея саволга савол билан жавоб қайтарган вазирлик бошқарма бошлиғи Фазлиддин Рўзиев. — Агар биз импортни очиб қўйсак, у тайёр маҳсулотни олиб келиб сотаверса, валютамиз четга чиқиб кетаверса, шу тўғрими? Қайси салоҳиятли сармоядор келиб мамлакатимизда ишлаб чиқариш ташкил қилади? 10 йил олдин Ўзбекистонда маиший техника воситалари ишлаб чиқарадиган битта компания бор эди. Ҳозирга қадар юртбошимиз томонидан тадбиркорларни қўллаб-қувватлаш бўйича қанча қарорлар чиқарилди, чора-тадбирлар белгиланди. Шунинг натижасида ички бозорнинг 50 фоизини маиший техника билан қамраб олдик. Айнан маиший техника маҳсулотларини энди экспорт учун ҳам ишлаб чиқаряпмиз. Бундай турдаги товарларимиз Россия, Тожикистон, Қирғизистон, Туркманистонга экспорт қилиняпти. Ҳатто ўзимизнинг тадбиркорлар ўша давлатларда ишлаб чиқариш корхоналари ташкил қиляпти. Агар импорт божини ноль қилиб қўйсак, бизда аҳвол яхши бўлмайди”.\nЖурналист фикрини мисол асосида тушунтиришга ҳаракат қилган: “Фуқароларимиз Қозоғистонга чиқиб, 200 минг сўмга техника сотиб олиб келгани яхшими ёки ўзимизда чиқарилган маҳсулотларни 500 минг сўмга харид қилгани яхшими, Ўзбекистонга инвесторлар келсин деб? Аҳоли учун қайси бирини фойдалироқ деб ҳисоблайсиз? Инвестиция киритилишидан мақсад ҳам аслида халқ манфаатини кўзлаш эмасми? Юртимиз аҳолиси арзонроқ ва сифатлироқ маҳсулотдан фойдаланса, бунинг нимаси ёмон? Масалан, ўша компаниянинг маиший техника маҳсулотлари ўзимизда 500 минг сўмга сотилаётган бўлса, Қозоғистонда 300-400 мингдан сотилмоқда, нархлар 100-200 минг сўмга фарқ қилади. Шунинг учун чегара постлари очилганда жуда кўп фуқароларимиз Қозоғистонга чиқиб, маҳсулот олиб келишни бошлади. Лекин шунга ҳам тўсиқ қўйилди, харид мақсадида ойига фақат бир марта чиқиб келиш ёки муайян қийматдан ошмаслиги шарт деган нормалар жорий қилинди. Яъни, аҳолининг арзонроқ маҳсулотдан фойдаланишига тўсиқ қўйилди. Бизга нима керак: арзон маҳсулотми ё инвесторми?”.


yaypan.uz - Элчи қишлоғилик ўқувчилар ва ота-оналарнинг кўп йиллик орзулари ушаладиган бўлди\nЭлчи қишлоғилик ўқувчилар ва ота-оналарнинг кўп йиллик орзулари ушаладиган бўлди\n2021-04-30 22:55:47 38\nЎзбекистон туманининг Элчи қишлоғидаги мактаб 1950 йилдан буён фаолият кўрсатади.\nЎша вақтларда бу мактабга Элчи, Ғаниқишлоқ, Қулибек ва Хайдаробод қишлоқларидан ўқувчилар қатнаб ўқишган.\nКейинчалик 1969-1970 ўқув йилида Қулибек қишлоғида 970 ўқувчи ўрнига эга бўлган янги 21-мактаб қуриб битказилгандан сўнг, мазкур қишлоқлар ёш авлоди янги таълим даргоҳига кўчирилади. Сўнгра Хайдарободликлар 46-мактабга, Ғани қишлоғи фарзандлари эса 38-мактабда билим олишни давом эттиришади.\nЭлчи қишлоғидаги эски мактаб эса 21-мактабнинг филиали бўлиб бириктирилади. Яъни, қишлоқдаги 1-4 синф ўқувчилари шу филиалда ўқиб, 5-11 синфлардаги таълимни давом эттириш учун 3 чақирим масофа босиб Қулибек қишлоғига қатнашар эди.\nМактаб филиали 120 ўринли бўлиб, айни кунгача 304 нафар ўқувчилар 2 навбатда таҳсил олишмоқда.\nБу эса, табиийки ўқувчилар, уларнинг устозлари ва ота-оналари учун ҳам ноқулайлик туғдирар эди.\nЭлчи қишлоғи аҳли бу борада, яъни филиалда қўшимча бино қуришда амалий ёрдам сўраб “Халқ қабулхонаси”, туман ҳокимлиги, халқ таълими бўлимларига мурожаат қилишгани ҳам бор гап.\nБаҳамжиҳатликда кўрилган чоралар, давлатимиз, ҳукуматимизнинг фаровон келажак инвестицияси-таълимга бўлган эътибори ўз ижобий натижасини берди.\nМактаб филиали жорий йил Инвестиция дастурига киритилди.\nЭндиликда, Дастур асосида 1 млрд. 900 млн. сўм маблағ эвазига филиалдаги мавжуд 120 ўринли бино капитал реконструкция қилиниши билан биргаликда 220 ўринли янги замонавий бино ҳамда ҳожатхона ҳам барпо этилади.\nТаълим масканида бугундан қурилиш ишлари бошланди.\nШу муносабат билан туман ҳокими Шерзоджон Юлдашев, ҳудуд сектор раҳбари, туман ИИБ бошлиғи Бахтиёржон Нажмиддиновлар мактаб филиалига ташриф буюриб, қишлоқ аҳлини бу янгилик билан қутлашди, уларнинг хурсандчилигига шерик бўлишди.\nЭзгу иш аввалида Қуръони карим тиловати ва дуои фотиҳа ўқилди.\nБир неча йиллар шу хайрли мақсад йўлида фаоллик кўрсатган қишлоқнинг фидоий кишилари хурсандчилик кўз ёшларини ҳам яширишмади.\nСектор раҳбарлари қурилиш ишларининг илк жараёнлари билан танишиб, пудратчи ташкилот вакилларига жараённи сифатли ва ўз муддатларида амалга ошириш, йиғин фаолларига эса жамоатчилик назоратини сусайтирмаслик юзасидан кўрсатмалар бердилар.


Эътикоф ҳақида батафсил... | Azon.uz - Ахборот-таҳлилий портал\n620 16:00 04.05.2021\n«Эътикоф» луғатда «ушлаб қолиш», «туриб қолиш» ва «лозим тутиш» маъноларини ифода қилади. Шариатда эса «Рўзадорнинг жамоат масжидида эътикоф нияти ила қолишидир».\nЭътикофнинг шариатда мавжуд эканига Қуръон, суннат ва ижмоъ далолат қилади. Эътикофда Ислом амалларининг қаймоғи жамлангандир. Бу қисқа фурсатда ҳар бир мусулмон инсон умри мобайнида етиши имкони бўлмаган ва тасаввур қилиб бўлмайдиган барча фазилатларни ўз танасида ҳис қилади. Ҳақиқий маънода 10 кун давомида Аллоҳнинг хос бандалари бу кунларни ҳеч бир нарсага алишмасдан фақат шу савобни деб ўзининг нафсига сайқал бериб Аллоҳ билан тинимсиз мулоқот қилади.\nҲақиқий Расулуллоҳдек ихлос билан ўтирса, унда ваъда қилган ажр савобни камайтирилмаган ҳолатда олиб чиқади. Шуни ёддан чиқармаслик керакки эътикофда ўтириш ҳақиқий маънода руҳий озуқани олиш манбаси ҳисобланади. Ўзи аслида инсон эътикофда ўтирганда у Аллоҳдан нима сўраса, ўша нарса ўша заҳоти унга берилади, бунга заррача шубҳа йўқ. Ҳанафий мазҳабида эътикофнинг энг ками бир соат дейилади. Агар бир соатни ҳам ҳар қандай мухлис банда шу соатда айтилган амаллар билан бойитиб ғайрат қилса унга ўша истаганидан зиёди берилади.\nМен бундан бир неча йил олдин 10 кунлик эътикофда ўтирганимда кўпгина фойдаларни ўзимда кўрдим. Эътикоф ичида барча яхшиликларга танангизни одатлантирсангиз унинг заҳираси шак–шубҳасиз кейинги йил шу кунингизгача етиши фазилатига эга бўласиз. Амалларни фақат Аллоҳ учун холис қилишга ўрганасиз. Ваҳший ҳайвонни қўлга ўргатгандек нафсингизни ўзингизга тўлиқ бўйсундирасиз. Солиҳ амалларни махфий қилишга одатланасиз. Бутун танангиз Ислом амалларини қилиб яйрайди ва ҳатто танангизга сиғмай кетиб Аллоҳ лафзи қалбингиздан чиққудек бўлиб зикр қила бошлайди. Бу зикр ҳаловати билан агар тошбағир бўлсангиз ҳам сизнинг кўзларингиз ва бутун танангиз йиғлайди. Ҳатто йиғлаб роҳатланасиз яна ҳам шу йиғлаш сизни ўзига чақиради ва ҳатто қалбингиз равшанлашиб Расулуллоҳни, саҳобаларни табаа тобеъинларни ҳақиқий маънода ҳис қилиб улардек бўлишга ҳаракат қила бошлайсиз. Пайғамбар алайҳиссалом “Рамазоннинг охирги 10 кунида бутун осмондаги фаришталар рамазони шариф бутун уммати Муҳаммадиянинг устидан кетаётгани учун йиғлайди”, деб хабар берганлар. Нега биз бу ойда йиғламаслигимиз ва маҳзун бўлмаслигимиз керак. Бу шарофат ва баракотни тами ва лаззатини ҳис қилган кишилар сўз айтса жуда ҳам маъқул бўлади. Бу маълумотларни ҳадислардан хабар бериб ўтамиз.\nБандани Аллоҳга яқин бўлишини вожиб қиладиган амаллардан тўсадиган дунё машғулотларидан нафсини узоқ тутиш;\nЭътикофдаги инсон намозга ўз вақтларини сарфлаши ва банд қилиши.\nНамозга ўз вақтини сарфлаши ҳақиқий ёки ҳукмий бўлади. Чунки эътикофдан кўзланган асл мақсад шариатда жамоат билан намозни кутиш ҳисобланади. Эътикофдаги одам ўз нафсини “Таҳрим” сурасидаги олтинчи оятидаги фаришталарнинг сифатига ўхшатишдир. Аллоҳ таоло “Таҳрим” сураси 6-оятида: “Улар (Фаришталар) Аллоҳнинг амрига исён қилмаслар ва нимага буюрилсалар, шуни қилурлар”, “Фуссилат” сураси 38-оятида “Агар улар мутакаббирлик қилсалар. Роббингнинг ҳузуридагилар Унга кечаю кундузи тасбиҳ айтурлар. Улар малол олмаслар”. Шу оятлардан ҳам маълум бўладики, эътикофда рўза шартдир. Рўзадор Аллоҳ таолонинг меҳмонидир. Худди шу масала “Ниҳоя"да ҳам келган.\n– иложи борича ҳолига қараб даражама-даража амалларни кўпайтириб бориш керак;\n– эътикофда кам ва яхши сўзларни сўзлаш керак ва тилдан келадиган 20 та офатдан сақланиш керак;\n– таомни суннатга биноан тўймасдан тўхтатишга одатланиш;\n– зикр ва хушуъга берилиш;\n– тақвони кучайтириш, чунки рўзадан мақсад қилинган нарса ҳам шу ҳисобланади;\n– пастга қараб юриш, кўзни ҳар тарафга аланглатмаслик ва бировларнинг омонат нарсаларига кўз ташлашдан сақланиш;\n– дунё ишларидан вақтинчалик юз ўгириш;\n– вақтнинг қадрига етиш;\n– минг ойлик ибодат савобини фақат лайлатул қадр кечасида берилишини ҳис қилиб уни савоби кенг ва ажри зиёда амаллар билан бойитиш.\n“Фатавойи Ҳиндийа” ва “Фатҳул қодир”да эътикоф одобларини санайди: фақат яхши сўзларни сўзлайди, рамазондан 10 кунини эътикоф учун лозим тутади, эътикоф учун Масжидул Ҳаромдек ва жомеъ масжидлардек масжидларнинг афзалини ихтиёр қилади. Бу масала “Ас – сирожул ваҳҳаж”да ҳам зикри келган. Эътикоф кун ва кечаларида тиловатни, ҳадисни, илмни, дарс беришни, набий соллаллоҳу алайҳи васалламни сийрати ва набий алайҳимуссаломларнинг сийратлари, солиҳларнинг хабарлари ва дин ишларини баён қилувчи китобларни ўқишлари шарт. “Шарҳи Таҳовий”да эътикофда гуноҳ саналмаган сўзларни сўзласа бўлади, деган.\nРамазонгача ҳар бир яхшилик амалга 10 дан 700 гача савоб бўлади. Рамазоннинг ичидаги ҳар бир амал учун беҳисоб савоб ваъда қилинган шу савобларнинг энг каттаси эътикоф ичидаги амалларга жойлаштирилган. Чунки ҳар қандай инсонни мажбурласангиз ҳам ўтиришдан ўзини тортади. Лекин, Аллоҳнинг ҳос бандалари ҳеч бўлмаса “Фатавойи Ҳиндийа”да масжидга кириб то чиққунича вақт оралиғида ҳам шу эътикофнинг савобини умид қилиб эътикофда ўтирса эътикоф савобига эришади деганлар;\n– ўзини ва нафсини яхши ишларга кўниктиради;\n– Аллоҳ учун ибодатга ажраб чиқиб, пайғамбарлар суннатини адо этган бўлади;\n– ўзини ўзи сарҳисоб қилиб олади, агар ҳар ойда бир марта эътикоф ўтирса, бир ойлик ишларини, йилда бир марта ўтирса йиллик амалларини ҳисоб китоб қилиб олишга эришади;\n– Қуръон ва ҳадисларни тафаккур билан ўқиш имкониятини қўлга киритади;\n– Аллоҳ таоло билан ёлғиз қолиб, хотиржам охиратимиз хусусида тафаккур қилишга ҳам вақтимиз йўқлигини тушунасиз;\n– таҳажжуд намози ўқишга одатланасиз;\n– шайтоннинг бўйнини синдиришга одатланасиз.\n2. Суннати муаккада. Эътикоф оддий суннатмас, балки савоби кўплиги учун таъкидланган суннатлар қаторига киради. “Ҳидоя”да “Ас-суннату акмалул фарз” – суннат фарзни комилликка етказади, дейилган. Шуни учун ҳам мисол қилиб қўлни тирсаккача уч марта ювиш суннат дейилган. Бир мартада етмаган жойга сув иккинчи марта ювганда етади. Шунда ҳам етмаса, учинчисида камолга тўлиқ етади. Суннат ва нафллар аслида фарзни камолга етказиш учун шариатга киритилган. Аллоҳ барчамизни суннатни тўлиқ беками кўст амалга оширишни насиб қилсин.\nЭътикоф ўзига хос алоҳида ибодат бўлиб у ила банда қалб мусаффолигига, дунёнинг ташвишларидан узилишга, Аллоҳ таолога қурбат ҳосил қилишга ва шу каби кўпгина фазлларга эришади. Унинг ози бир кундир. Аммо имом Муҳаммад раҳматуллоҳи алайҳи: «Эътикофнинг ози бир оз муддат бўлса ҳам бўлади», деганлар ва шунга фатво берилган. Ким эътикофни бузса, қазосини бажаради. Худди нафл рўзани бузган одам қазосини тутиши вожиб бўлганга ўхшаб.\n1. Мусулмон, ақлли ва балоғатга етган бўлиши. Жанобат, ҳайз ва нифос қонларидан тоза бўлиш. Кофир одамнинг эътикофга киритилмагани сабаби, у ибодат аҳлидан бўлмаганлиги учун. Мажнунни эътикофга киритилмагани сабаби ният аҳлидан бўлмагани учун. Жунуб, ҳайз ва нифосларнинг эътикофга киритилмагани сабаби масжидга кириши ман бўлгани учун. Эътикофнинг дуруст бўлиши учун балоғатга етиш шарт эмас, балки ақлли гўдакларга ҳам эътикофнинг файзи ва баракасини олиш шариатда дуруст ҳисобланади.\n2. Ният. Ҳатто агар ниятсиз эътикофда ўтирса, ижмога кўра, эътикофи эътикоф ўрнига ўтмайди. Бу масала “Фатавойи Ҳиндийа” ва “Меърожуд - дироя”да ҳам келган.\n3. Масжидда бўлиши. Азон ва иқомат айтиладиган барча масжидларда эътикофда ўтириш дуруст ва у саҳиҳ қавлдир. Бу масала “Хулоса”да ҳам келган. Эътикоф ўтиришга афзал масжидлар: Масжидул Ҳаром, Масжидун Набий, Байтул Мақдис, жамоат масжиди, кўп ва тўла ўз аҳлини тўлдирадиган масжидлар киради. Бу масала “Фатавойи Ҳиндийа” ва “Табйин”да ҳам келган. Аёл киши ўйидаги саждагоҳида эътикофда ўтиради. Агар аёл ўйидаги саждагоҳида эътикофда ўтирса кишининг ҳаққидаги жамоат масжидида ўтиргандек бўлади. Масжиддан чиқмайди чиқса ҳам инсон хожати учун чиқади. Бу масала Имом Сарахсийнинг “Шарҳул - мабсути”да ҳам келган. Агар аёл киши жамоат масжидида эътикофда ўтириши жоиз лекин макруҳдир. Бу масала “Муҳийтус Сарахсий”да ҳам ўз ифодасини топган. Яхшиси аёл учун уйидаги эътикоф афзалдир. Аёл учун катта масжиддан кўра маҳалла масжидида ўтириши афзалдир. Аёллар учун ўз уйларида саждагоҳ қилинган махсус ўринлари бўлмаса ҳам бошқа жойларда ўтириши мумкин. Бу масала“Табйин”да ҳам келган. Агар аёллар уйида махсус саждагоҳлари бўлмаса саждагоҳни қилиб кейин эътикофда ўтиради дейилган. Худди шу масала Бу масала “Фатавойи Ҳиндийа” ва “Зоҳидий”да ҳам келган.\n4. Рўза. Эътикофда рўза вожиб шарт битта ривоятга кўра. Бу ҳақда Абу Ҳанифа раҳматуллоҳи алайҳдан ривоятнинг зоҳири бор. Икки шогирдлари нафл эътикофларда рўза шарт эмас, дейдилар. Ҳатто агар “мен масжидга кириб чиққунимча эътикофда бўламан” деб ният қилса, шу нияти эътикофи учун дуруст бўлади. Бу масала“Табйин”да ҳам келган. Агар “кеча ёки кундуз эътикофда ўтираман” деб назр қилса-ю кейин таом еб қўйса, унинг бу эътикофи дуруст бўлмайди. Агар айтсаки аллоҳ учун менинг зиммамда бир ой рўзасиз эътикофда ўтириш лозим деса. Бас унга бир ой эътикоф ва рўза тўтиш лозим бўлиб қолади. Бу масала “Зоҳирийя” ва “Фатавойи Ҳиндийя”да ҳам чиройли баён қилинган.\nЭътикофдаги одамга мустаҳаб бўлган нарсалар:\nНамоз ва Қуръон тиловати каби тоат-ибодатларни мўл қилиш.\nМасжид ичидаги бир ердан ажралмаслиги. Имом Муслим розияллоҳу анҳу Нофеъ розияллоҳу анҳудан қуйидаги сўзларни нақл қилди. Нофеъ деди: «Ибн Умар менга масжиддаги Расулуллоҳ соллаллоҳу алайҳи ва саллам эътикоф қилган жойни кўрсатди».\n1. Зарурий эҳтиёж учунгина ташқарига чиқиш. Оиша розияллоҳу анҳо дедилар: «Касални зиёрат қилмаслик, жанозада иштирок этмаслик, хотинларга қўл теккизмаслик ва улар билан қовушмаслик, зарурий эҳтиёжи учунгина ташқарига чиқиш, эътикофдаги одам учун суннатдир» (Имом Абу Довуд ривояти).\n3. Эхтиёжсиз сўзлаш ва бошқалар билан гаплашиш.\nОиша розияллоҳу анҳо дедилар: «Расулуллоҳ соллаллоҳу алайҳи васаллам эътикоф қилган пайтларида, ҳужрага бошларини киритар ва мен бошларини ювар эдим (бошқа бир ривоятда бошларини тарар эдим)» (Муттафақун алайҳ).\nСофийя розияллоҳу анҳо Расулуллоҳ соллаллоҳу алайҳи васалламнинг шундай қилганларини ривоят қилганлар.\nЭътикофдаги одамга макруҳ бўлган нарсалар:\n1. Масжиддан оз бўлса-да, ташқарига заруратсиз чиқиш. Эътикофдаги киши эътикоф жойидан кеча ва кундуз узрсиз чиқиши мумкин эмас. Агар узрсиз бир соат чиқиб кетса, Абу Ҳанифа раҳматуллоҳи алайҳнинг қавллларига кўра, эътикофи бузилади. Худди шу масала “Муҳит” да ҳам келган. У чиқишлиги қасддан ёки унутиш орқали бўлсин, фарқи йўқ, эътикофи бўзилади. Худди шу масала “Фатавойи Қозихон”да ҳам зикри келган.\nАёл киши ҳам уйидаги саждагоҳидан бошқа жойга чиқмайди. Бу масала “Муҳийтус Сарахсий”да ҳам келган. Агар аёл киши масжиддаги эътикофида талоқ қилинса, у уйига қайтиб эътикофини келган жойидан давом эттиради. Бу масала “Табйин”да ҳам келган.\nАллоҳим барчамизга бу охирги “Жаҳаннамдан озод бўлиш” кунлари муборак қилсин. Бу келтирилган масалаларни жуда ҳам эҳтиёткорлик ила амал қилишимизни насиб айласин.\n“Фатавойи Ҳиндийя” асосида Ўрол Назар Абдусалом Термизий тайёрлади\nЭътикоф Махсус таҳлил рамазон\n935 13:55 30.08.2019\n2118 13:30 03.06.2019\n1181 22:00 24.05.2019\n1635 17:00 23.05.2019\n900 00:00 21.05.2019


Молдовада малинанинг минимал нархлари кўтарила бошлади, аммо у ҳали ҳам паст даражада • EastFruit\nБош саҳифа › Махсус › Молдовада малинанинг минимал нархлари кўтарила бошлади, аммо у ҳали ҳам паст даражада\nМолдовада малинанинг минимал нархлари кўтарила бошлади, аммо у ҳали ҳам паст даражада\nМуаллиф: EastFruit 13 Июл 21 13 Июл 21 02\nМолдова бозорида малина ҳосилининг биринчи терими 2021 йил июн ойининг сўнгги ўн кунлигининг ўрталарида нисбатан паст улгуржи нархда – 30-35 лей/кг ($ 1,65-1,93/кг) билан бозорга кириб келди. Ўтган йили малина маҳаллий бозорга бир ҳафта олдин кириб келган ва бошланғич нархи анча юқори эди – 48-50 ($ 2,68-2,79/кг). Кейинчалик, 2020 йилги мавсумда малинанинг нархи икки ҳафта давомида 30-34 лей/кг гача пасайиб, ундан кейин 40-45 лей/кг ($ 2,23-2,51/кг) даражасига кўтарилди ва минимал ўсишлар билан мавсум охиригача шу чегарада сақланиб қолди. Бу йил, июн-июл ойлари бошларида, малинанинг улгуржи нархи ҳам бироз пасайди – 25-35 лей/кг гача (1,38-1,93 доллар/кг). Бироқ, ўтган ҳафта реза мевасининг минимал нархи 2-3 лей/кг га бироз ўсди.\nШу билан бирга, Pomușoarele Moldovei резавор меваларини етиштирувчилар ассоциацияси савдо мавсумида малинанинг ўртача улгуржи нархи – тахминан 30 лей/кг, $ 1,65/кг – маркетингнинг шу даври учун ўтган йилги даражадан 25-30% паст эканлигини таъкидламоқда. Кўтарилган харажатларни ҳисобга олган ҳолда (биринчи навбатда, ўғитлар ва зараркунандаларга қарши воситалар), малина етиштирувчилари “ҳали барқарор рентабеллик зонасига киришмаган”. Нархларнинг оширилиши келажаги қандай бўлиши номаълум. Бир томондан, мавсум бошланганидан бери ўтган уч ҳафта ичида маҳаллий малинанинг сифати бироз ошди. Унинг экспорти бошланди, Россия Федерациясида харидорлар томонидан маҳсулотларнинг сифати борасида ҳали ҳеч қандай шикоятлар бўлмади. Ички бозор ҳам маълум даражада жонланди. Ижтимоий тармоқларнинг ҳеч бўлмаганда малинани унча катта бўлмаган партияда, бир неча тонна ҳажмида сотиб олиш тўғрисида “бутик” савдоси учун эълонлар пайдо бўлди.\nБошқа томондан, ўтган ҳафтанинг охиридан бошлаб мамлакатда ёғингарчилик кўпайган, метеорологик прогнозларга кўра, ёмғирли ва иссиқ давр бошланган ҳафтанинг кўп қисмида давом этади. Малиналар, ҳатто қуруқ ҳолатда ҳам оқ моғорлар билан зарарланишга мойил бўлади, намликда бу хавф янаям ортади. Бу экспорт учун ҳам, ички савдо учун ҳам яхши эмас.\nБундан ташқари, “Pomușarele Moldovei” ассоциацияси вакиллари таъкидлашаётганидек, ёғингарчилик туфайли гилоснинг Чкалов ва Крупноплодная навларининг сифати тушиб боряпти. Экспортчилар маҳсулотни сотиб олишдан воз кечмоқдалар. Мевалар ички бозорга арзонлаштирилган нархларда кириб келяпти. Ундан ташқари, Молдовада истеъмолчилари гилосни мева эмас, балки резаворлар ўрнида кўради. Бинобарин, гилоснинг арзонлашиб кетиши барча турдаги резавор мевалар нархига салбий таъсир кўрсатяпти. Агар охирлаб бораётган энг фаол қулупнай савдо мавсуми бундай вазиятда босимга қарши тура олаётган бўлса, малина бундай омиллар таъсирига қолиб кетиши эҳтимоли катта.\nВа, ниҳоят, барча мева етиштирувчилар сабзавот, мева ва резаворларни фаол равишда етказиб бераётган бир вазиятда мамлакат ичкарисида уларга бўлган талаб камайиб бораётганидан хавотирда. Молдовада таътил даври бошланди. Бундан ташқари, асосий сайёҳлик йўналишларининг кўплаб мамлакатлари Молдовани “яшил зона”га киритдилар.


«Сўйиб кетамиз деб айтишди» – мактабга 100 кмдан қатнаб ишлайдиган ўқитувчи ўқувчиларга 2 баҳо қўйгани учун калтакланди (Видео) - EFFECT.UZ\n«Сўйиб кетамиз деб айтишди» – мактабга 100 кмдан қатнаб ишлайдиган ўқитувчи ўқувчиларга 2 баҳо қўйгани учун калтакланди (Видео)\n. 07:00 | 10.04.2021\nҚашқадарё вилояти Чироқчи тумани 134 -умумий ўрта таълим мактабининг инглиз тили ўқитувчиси Шохнур Оққузиев ўқувчилардан бирининг акалари томонидан қаттиқ калтакланди. Бу ҳақда “Nasafnews” сайти хабар бермоқда.\nМанбанинг маълум қилишича, ушбу воқеа жорий йилнинг 6 апрель куни содир бўлган.\n“6 апрель куни мактабда 6-А синфда дарсим бор эди. Кейин дарсга кирдим, инглиз тилидан. 5-соатда ўқувчиларнинг кўпчилиги дарсга тайёрланиб келмаганлиги сабабли уларга паст баҳо қўйдим. 6 ёки 7 нафар ўқувчига журналга 3 баҳо, кундаликларга эса уйдагилари хабар топсин деб 2 баҳо қўйгандим.\nКейин бир ўқувчим норози бўла бошлади ва жаҳл қилиб чиқиб кетиб қолди. Дарс тугагандан кейин журналларимни йиғиштириб пастга тушсам, ўша ўқувчи келиб, устоз сизни акам чақиряпти деб қолди.\nМен ҳар доимги ота-оналардан бири бўлса керак, деб ўйладим. Борганимда эса 3 нафар йигит турган экан, сенми ўша зўравон деб бирдан қўлимга тармашиб кетишди.\nЎша пайтда рус тили ўқитувчимиз воқеа устидан чиқди. Ёши каттароқ бўлгани учун устозга қочинг, кетинг дедим. Кейин мени четга тортиб бошлашди. Ака эшитаман десам, сен зўравонсан деб тармашишди.\nНима қилдим мен, шикоятингиз бўлса устимдан арз қилинг дедим. Ўша вақтда ичимга муштлаб ура бошлашди. Ўзимни ўша ҳолатда ҳимоя қилишга ҳаракат қилдим. Тўғриси кучим етмай қолди. Кейин улардан бири бўйнимдан бўғиб кетди. Кейин ўзимни йўқотдим” , – дейди жабрланган ўқитуви Шохнур Оққузиев.\n“Калтаклашгандан кейин, сен кетиб қолмай тургин, кечга сўйиб кетамиз. Тайёр бўлиб тур шу ерда, деб айтишди. Шундан сўнг, она тили фани ўқитувчиси маҳалла инспекторни чақирди”, – деб қўшимча қилади жабрланувчи.\nШундан сўнг ушбу воқеага аниқлик киритиш мақсадида Абдуносир Хошимов 134- мактабнинг маънавий- маърифий ишлар бўйича ўринбосари билан боғланди. Ўринбосар мактаб ҳудудида жанжал содир бўлганини рад этмади. Аммо воқеага унинг фарзандлари сабабчими ёки йўқ, бунга аниқлик киритишни истамади.\n“Ўғлим Миллий университетнинг филология факултетини 2020 йилда тамомлаганди. 4 курсда таҳсил олаётганда вилоят ҳокими Зойир Мирзаев ўғлимнинг контрактини тўлашга ёрдам берганди.\nШарти эса чекка ҳудудларга бориб дарс бериши керак эди. Ўғлим ҳозирда 100 км масофага Қарши туманидан Чироқчи туманига қатнаб ишлаяпти.\nЧекка қишлоқни фарзандларига чет тилини ўргатишга астойдил ҳаракат қиляпти. Яхши ният билан ишга кирганига ҳали атиги 6 ой бўлди.\nЛекин таҳдидларга қолиб, калтаклангани менга ҳам унга ҳам жуда оғир ботди. Унинг келгуси фаолиятидан хавотирга тушяпман”, – дейди ўқитувчининг онаси Инобат Қурбонова.\nВоқеа юзасидан қўшимча маълумот олиш учун “Умакай” маҳалласи профилактика инспектори билан боғланди.\n“Шохнур Оққузиевга Суд тиббий экспертизасига қарор чиқариб берганман. Экспертиза менга жавобини беради. Жабрланувчи ҳозир даволаняпти. Ҳуқуқбузарларга экспертиза натижасига қараб баҳо берилади. Ҳозирда ҳолат юзасидан суриштирув ишлари олиб борилмоқда” ,- дейди “Умакай” маҳалласи профилактика инспектори Сардор Аҳмадов.\nTeglar:Qashqadaryo, Ўзбекистон, Шохнур Оққузиев


Яна бир ётоқхона\nШимкентда талабалар ётоқхонасида жойлар танқислиги муаммоси ҳал этиляпти. 2020 йилга бориб у кун тартибидан олинади.\nШимкент шаҳар ҳокими Ғ. Абдирахимов ЖҚПУ ётоқхонасининг тантанали очилиш маросимида иштирок этди. Шаҳар раҳбарининг айтишича, мазкур университетда сифатли таълим олиш учун барча шароитлар яратилган. Мазкур илм даргоҳининг нуфузи ортиб, хорижлик талабалар кун сайин ўсиб бораётгани ётоқхоналарни кўпайтиришни тақозо этиши аниқ. Айни дамда университетда 5000 нафардан зиёд талаба билим олмоқда. Куни кеча эса бўлғуси мутахассисларга янги ётоқхона фойдаланишга топширилди. Замонавий лойиҳа 350 кишига мўлжалланган бўлиб, талабалар учун қулай тартибда жиҳозланган.\nШаҳардагиг 48та таълим даргоҳида 123 мингдан зиёд талаба таълим оляпти. Олий ўқув юртлари қошидаги 39та ётоқхонада 7600 талаба яшаяпти. 8000 талаба ётоқхонага муҳтож. “Туран” кичик туманида ётоқхона қурилиши кўп муаммоларни ҳал этади. Бунинг учун 8 ер гектар ажратилди, “Шимкент” ИТК сармояси ҳисобига 5 минг ўринли ётоқхоналар қуриш режаланган. Бундан ташқари, “Финансовый центр” ҲЖ билан шартнома асосида 200 ва 350 ўринли ётоқхоналар қурилиши ҳам бошлаб юборилди. Жанубий Қозоғистон фармация академияси тасарруфидаги бино 450 ўринли ётоқхона сифатида таъмирланади.\n“Жанубий Қозоғистон” мухбири., 2019-04-11, 12:03 230


Қирғин қилинган боғ хотирланди\n14 май 2021, Тошкент вақти: 05:58\nБу энди Амир Темур хиëбонининг тарихга дўнган қиëфаси.\nТошкент марказида жойлашган Амир Темур хиëбонидаги юз йиллик чинорларнинг кесилиши жамоатчилик орасида акс-садо беришда давом этмоқда. Тошкентда ўтказилган 17-VideoArt.Uz фестивалида ҳам ана шу қирғин акс этган “Ўрмон” ҳужжатли филми энг долзарб деб топилди.\nФарғона.ру ахборот агентлигининг хабар беришича¸ 17-VideoArt.Uz фестивалида тошкентлик ижодкорларнинг 21 та филми намойиш этилган аммо фестивал қатнашчилари олқишини айнан Сквердаги дарахтларнинг қириб ташланиши акс этган "Ўрмон" филми қозонган.\nРоссиядаги Пятница рок-гуруҳи солисти Сергей Бабкиннинг Ўрмон номли қўшиғи фонида олинган 3¸5 дақиқалик филмда Тошкент марказидаги энг сўлим боғнинг бир зарба билан даштга айлангани ўз аксини топган.\nЎзбекистон расмийлари бу қирғинни Форумлар саройига элтувчи йўлларни кенгайтириш ва хиëбон марказидаги Амир Темур ҳайкалининг яхшироқ кўриниши учун¸ деган баҳона билан изоҳлагандек бўлишди. Аммо айни пайтда аксар ўзбекистонликларни жунбушга солган бу воқеанинг кенг жамоатчилик оғзга тушиши ҳам ҳукуматга маъқул келмаган кўринади.\nАйнан шу боис¸ Фарғона.ру агентлигининг ëзишича¸ ҳар йили Илҳом экспериментал театри биносида ўтказиб келинган VideoArt.Uz фестивали¸ "Ўрмон" филми муаллифи Олег Карпов сўровига мувофиқ¸ ярим яширин тарзда ўтказилган.


ПФ-307 07.01.1992 — Qorako'lchilik va cho'l ekologiyasi ilmiy tadqiqot instituti\nЯЙЛОВ ЧОРВАЧИЛИГИ (ҚОРАКЎЛЧИЛИК, ҚЎЙЧИЛИК, УЮР ЙИЛҚИЧИЛИГИ ВА ТУЯЧИЛИГИ) ХОДИМЛАРИНИ ИЖТИМОИЙ ЖИҲАТДАН ҲИМОЯ ҚИЛИШНИНГ ҚЎШИМЧА ТАДБИРЛАРИ ТЎҒРИСИДА\nЎзбекистон Республикаси қоракўлчилиги, қўйчилиги, уюр йилқичилиги ва туячилигида банд бўлган ходимларнинг ғоят оғир меҳнат шароитини, ноқулай об-ҳаво ва иқлим шароитида узоқ муддат бўлишларини ҳисобга олиб ҳамда уларни ижтимоий жиҳатдан ҳимоя қилишни таъминлаш мақсадида:\n(1-банд Ўзбекистон Республикаси Президентининг 2009 йил 17 июндаги ПФ-4116-сонли Фармонига асосан ўз кучини йўқотган — ЎР ҚҲТ, 2009 й., 25-сон, 282-модда)\n1992 йилдан бошлаб қоракўлчилик ва қўйчилик хўжаликлари ходимларининг иш ҳақига қўшимча коэффициент меҳнат шароитидаги сувсиз олислик ва бошқа табиий-иқлимий хусусиятлар ҳисобга олиниб жорий қилинсин. Меҳнат вазирлиги Қишлоқ хўжалиги вазирлиги билан биргаликда бир ой муддат ичида Ўзбекистон Республикаси Президенти ҳузуридаги Вазирлар Маҳкамасига тегишли таклифлар тақдим этсин.\nҚорақалпоғистон Республикаси Вазирлар Кенгаши, халқ депутатлари маҳаллий Кенгашлари ижроия комитетлари, колхозлар, совхозлар ва бошқа қишлоқ хўжалик корхоналари:\n— республиканинг яйлов чорвачилигида, қоракўлчилик ва қўйчилик хўжаликларидаги камида 5 йил узлуксиз иш стажига эга бўлган ходимларга қишлоқ аҳоли манзилгоҳларидаги давлат уй-жой фондининг улар яшаб турган уйлари ёки квартираларини шахсий мулк қилиб бепул берсинлар;\n— яйлов чорвачилиги ходимларига совхозлар ва колхозларнинг иқтисодий рағбатлантириш жамғармалари маблағларидан ҳовли иморатлари бўлган жойлар қуриш учун бепул қарз бериб, бинокорлик материалларини харид қилишда кўмаклашсинлар;\n— ёш чўпонларнинг оилаларига шахсий ёрдамчи хўжаликни ташкил этиш учун имтиёзли шартларда сигирлар ёки отлар (туялар), қўйлар бериб, уларни ем-хашак билан таъминлашда ёрдам кўрсатсинлар;\n— тармоқда камида 5 йил узлуксиз иш стажига эга бўлган ходимларга енгил автомобиллар, мотоцикллар, холодильниклар, телевизорлар, кир ювиш машиналари ҳамда бошқа ғоят харидоргир маданий-маиший ва хўжалик молларини биринчи галда сотиб олиш ҳуқуқини берсинлар.\nЎзбекистон Республикаси Қишлоқ хўжалиги вазирлиги Соғлиқни сақлаш вазирлигининг иштирокида 1992—1995 йилларда Самарқанд, Бухоро, Жиззах ва Қашқадарё вилоятларида чўпонлар ва уларнинг оилаларини соғломлаштириш учун санаторий-профилакторийлар очсин.\nЎзбекистон Касаба уюшмалари федерацияси Кенгашига республика қоракўлчилик ва қўйчилик хўжаликларининг чўпонлари ҳамда бошқа ходимларига санаторийлар ва дам олиш уйларига қўшимча равишда йўлланмалар ажратишни кўзда тутиш тавсия этилсин.\nТармоқнинг алоҳида ўрнак кўрсатган ходимларини рағбатлантириш учун «Ўзбекистон Республикасида хизмат кўрсатган қоракўлчи» фахрий унвонини таъсис этиш мақсадга мувофиқ деб ҳисоблансин.\nЎзбекистон Республикаси Президенти ҳузуридаги Вазирлар Маҳкамаси «Ўзбекистон Республикасида хизмат кўрсатган қоракўлчи» фахрий унвони ва кўкрак нишони тўғрисидаги низомни ишлаб чиқсин ҳамда Ўзбекистон Республикаси Олий Кенгаши муҳокамасига тақдим этсин.\nЎзбекистон Республикаси Қишлоқ хўжалиги вазирлиги 10 кун муддат ичида қоракўлчилик ва қўйчилик ходимлари тоифалари рўйхатини, бориб ишлаш ушбу Фармонда белгиланган имтиёзларга эга бўлиш ҳуқуқини берадиган районлар ва хўжаликларнинг рўйхатларини тасдиқласин.\n1992 йил 7 январь,\n(Ўзбекистон Республикаси Олий Кенгашининг Ахборотномаси, 1992 й., 2-сон, 92-модда; Ўзбекистон Республикаси қонун ҳужжатлари тўплами, 2009 й., 25-сон, 282-модда)


Эверест чўққисидаги энг катта музлик шиддат билан эрияпти. Бунга инсоният таъсир кўрсатаётган иқлим ўзгаришлари сабаб бўлмоқда. Музликдаги йўқотиш 1,6 млрд одамнинг ҳаёт тарзига таъсир ўтказади.\nТадқиқотларга кўра, Ернинг энг баланд нуқтасидаги музликнинг шиддат билан эриши иқлим ўзгариши таъсирларини кучайтириб юборади. Қор кўчкилари ва қурғоқчиликларга сабаб бўлиши билан гидроэнергетикаси, ирригацияси ва ичимлик суви шу тизмаларга боғлиқ бўлган 1,6 млрд одамга зарар келтиради.\nЭверестдаги Жанубий Кол музлиги шаклланишига 2 минг йил вақт кетган, бироқ унинг ҳажми 25 йилда юпқалашиб қолди. Бу дегани музлик шаклланган муддатидан 80 баробар тезроқ эриб кетмоқда.\nNature Portfolio Journal Climate and Atmospheric Science журналида чоп этилган тадқиқотга кўра, музликлар эриши кенг тадқиқ қилина бошланган бўлса-да, баланд чўққилардаги музликлар эриши ҳодисаси кам ўрганилган.\nЭришни бошлаган чорак асрлик муддатда Жанубий кол музлигининг тахминан 55 метри эриб кетган. Ундаги ўзгаришлар 1950 йиллардан бошланган бўлиши мумкин, лекин шиддатли эриш 90 йиллардан кейин старт олган.\nМузлик эришига 20 дан ортиқ факторлар сабаб: улар орасида намлик даражаси тушиб кетиши, кучли шамоллар ҳам бор.\nЧўққидаги музлик эриши нафақат ундан сув ичадиган одамларга таъсир ўтказади, балки Эверест тоғи экспедицияларини ҳам қийинлаштириб қўяди.\n“Қутб айиқлари Арктиканинг исиши ва денгиз сатҳи музларининг эриши размига айланганди. Эверест чўққисидаги музликларнинг эриши ҳам рамзий чақириқ бўлишига ишонаман”, дейди Мейн университетининг Иқлим ўзгариши институти директори.\n07:51 / 03.05.2020\nЭверестда 5G алоқаси пайдо бўлди


26.09.2018 18:20 0 261\nТошкент давлат стоматология институтида «Талабаликка бағишлов» тадбири бўлиб ўтди. Бу ҳақда «Xabar.uz»га Тошкент давлат стоматология институти ахборот хизмати хабар берди. Тадбирда институтнинг 1-курс талабалари талабалик қасамёдини қабул қилди.\nҚайд этилишича, 2018/2019 ўқув йилида институтга 357 нафар талаба қабул қилинган. Институтда айни пайтда 1700 нафардан зиёд талаба таҳсил олади. Тошкент шаҳридаги 4 стоматология поликлиникаси ва клиник шифохоналар ҳамда 20 дан зиёд йирик хусусий стоматология поликлиникасида клиник базалар ташкил этилиб, ўқув жараёни олиб борилмоқда. Шу билан бирга замонавий симуляцион марказ ташкил қилиниб, замонавий симуляторлар билан жиҳозланган. Бундан ташқари, институтда 2017/2018 ўқув йилидан бошлаб факултетларнинг барча курсларида айрим мутахассислик фанларини инглиз тилида ўқитиш йўлга қўйилган. Институт томонидан сўнгги уч йил мобайнида хорижий мамлакатларнинг элликка яқин нуфузли олий таълим муассасалари ва компаниялари билан ўзаро ҳамкорлик бўйича меморандумлар имзоланган.\nАввалроқ хабар берганимиздек, юртимиздаги қатор олий ўқув юртлари сафида Тошкент давлат стоматология институтига ҳам 2018/2019 ўқув йили учун хорижий олий таълим муассасалари билан қўшма таълим дастурлари асосида бакалаврлар тайёрлаш бўйича қўшимча қабул квоталари тасдиқланди ва тўлов-контракт асосида яна 60 ўрин ажратилди. Италиянинг Турин университети билан “биотиббий мухандислик” ва Москва Давлат тиббиёт стоматология университети билан “стоматология” факультетлари ташкил этилди.


00:58 / 29.11.2017\nКенияда урғочи жирафа ва унинг боласига шернинг ҳужуми видеоси суратга олинди. Бу ҳақда Daily Mail нашри хабар бермоқда.\nНашр маълумотларига кўра, ролик 27 ноябрда Масаи-Мара қўриқхонасида суратга олинган. Видеода шер майдон ўртасида турган она-бола жирафа ортига ўтиб, уларга ҳужум қилмоқчилигини кўриш мумкин. Шунда она жирафа шернинг "шум ниятдалигини" пайқаб қолади. Шер ҳам хаялламай, ҳужумга ўтишга қарор қилади.\nЙиртқич биринчи бўлиб она жирафага ташланади, бироқ жирафа уни тепиб, чангалидан қутулишга муваффақ бўлади. Сўнгра она-бола жирафа қочишга тушишади, бироқ шер жирафа боласини дарҳол тутиб олиб, ерга ағанатади. Она жирафа эса қочиб кетади.\nСаудия Арабистонидаги фестивалда ёш шер болаларга ҳужум қилди (видео)\nТошкент вилоятидаги хонадонда шер сақланаётгани аниқланди (видео)\nАҚШ ҳайвонот боғидаги ҳомиладор жирафа YouTube юлдузига айланди


Президентнинг жияни шундай таъқиб қилинса...\nЎзбекистон президенти Ислом Каримовнинг жияни экани айтилаётган жиззахлик мустақил журналист Жамшид Каримов дейрли уй қамоғига тушиб қолганини билдирмоқда.\nМаълум бўлишича, хорижга чиқиш визасини олиш учун Ж.Каримов паспортини хорижга чиқиш, кириш ва фуқароликни қайд этиш бўлимига берган. Виза берилиши учун қонунда белгиланган муддат аллақачон ўтиб бўлган эса-да, ҳалигача бўлим унинг паспортини қайтариб бермаган. Оқибатда президентнинг жияни уйидан чиқа олмайдиган ҳолатга тушиб қолган.\n“Тўрт ҳафтадирки, паспортим Тошкент шаҳри ИИББнинг хорижга чиқиш, кириш ва фуқароликни қайд этиш бўлимида. Бўлимдагилар менга чиқиш визасини беришга қўрқаётганини айтмоқда. Чунки менга виза берилиши учун махсус хизматлардан ҳалигача рухсат келмаётган экан. Жиззахдан кимдир келиб, менга виза берилса, Жиззах ҳокимлиги учун ёмон оқибатларга олиб келиши мумкинлигини айтибди”, - дейди Ж.Каримов.\nПрезидентнинг жияни ҳозир уй қамоғи ҳолатида экани, ташқарига чиққудек бўлса, ўзини ташқи кузатув остида ҳис этишини ҳам айтади.\n“Сигарет учун чиқсам ҳам уйимиз яқинида, тахминан 50-100 метр узоқликда бир ёка икки машина доим мени кузатиб туришини кўраман. Биттаси ички ишлар бошқармасига қарашли “Жигули”, иккинчиси “Нексия” - хавфсизлик хизматининг машинаси. Бир куни ойим уларга юзланган экан, биз бу ерда сиз ва оилангиз хавфсизлиги учун, сизларга ҳеч нарса бўлмаслиги учун ўтирибмиз, дейишибди”, - деди Ж.Каримов.\nАвгуст ойи бошларида Ўзбекистон президентининг Жиззахдаги қариндошлари яшайдиган хонадонда бир жанжал чиққан эди. Ўшанда Ж.Каримовнинг онаси Маргарита Каримова уйига махсус хизматлар эшитув мосламалари ўрнатганини иддао қилиб, уларни зудликда олиб ташлаш талаби билан Жиззах ички ишлар бошқармасига мурожаат этганди.\nЎшанда Ўзбекистон Миллий хавфсизлик хизматининг Жиззах вилояти бошқармасидан полковник Марат Холтурдиев Каримовлар хонадонига эшитув мосламалари ўрнатилгани унинг идораси иши эмаслигини айтганди.\nЎзбекистон инсон ҳуқуқлари жамиятининг Жиззах вилояти бўлими раҳбари Бахтиёр Ҳамроев президент жияни экани айтилаётган Ж.Каримовга нисбатан таъқиб кучайиши унинг мустақил журналист сифатидаги фаолияти билан боғлиқ, деб ҳисоблайди. Жамиятнинг айни пайтда Францияда муҳожиратда яшаётган раиси Толиб Ёқубов ҳам шу фикрда.\nТ.Ёқубовнинг таъкидлашича, Жамшиднинг отаси Арслон Каримов Ислом Каримовнинг Жиззаҳда кўп йиллар яшаган акасидир. У 1989 йилда автоҳалокатда оламдан ўтган эди. Ҳозир унинг Алишер, Жамшид ва Гулчеҳра исмли фарзандлари Жиззахда истиқомат қилмоқда.\nАммо, Т.Ёқубовнинг билдиришича, президентнинг улар билан борди-келдиси йўқ.


BUGUN.uz сайтида-Биз. – Бош саҳифа\nБош саҳифа / Ахборот хизмати / ОАВ биз ҳақимизда / BUGUN.uz сайтида-Биз.\nЎзбекистонда мактабгача таълим тизимида янги дастур ишга туширилади.\nЎзбекистонда мактабгача таълим тизимида Корея билан ҳамкорликда яратилган «S board» мобиль дастури ишга туширилади. Бу ҳақда Мактабгача таълим вазирлиги ахборот хизмат хабар берди.Биринчи босқичда лойиҳа Тошкент шаҳрининг Бектемир туманида синов режимда амалга оширилади. Ишлаб чиқилган дастур мактабгача таълим ташкилотлари, тарбиячилар, ота-оналар ва мактабгача ёшдаги болалар учун ноёб имкониятларни очиб беради.\nМаълум бўлишича, Кореянинг «Edulink» компанияси билан ҳамкорликда яратилган лойиҳа биринчи босқичда Тошкент шаҳрининг Бектемир туманида синов режимида амалга оширилади. Платформада яратиш ва жойлаштириш мактабгача таълим сифатини яхшилаш, рақамли ҳисобот қоғоз турларидан босқичма-босқич ўтиш учун мўлжалланган.\nШунингдек, дастурда математика асослари, ўзбек тили ва бошқа чет тилларини ўқитиш учун ўқув видеоклиплар ҳам жамланган. Мобиль дастур ишлаб чиқилишининг барча босқичлари «илк қадам» давлат ўқув дастури ҳамда мактабгача таълим ва тарбия давлат стандарти ҳамда мактабгача ёшдаги болалар ривожланишига қўйиладиган давлат талабларига мувофиқ амалга оширилади.\nАввалроқ Ўзбекистонда мактабгача таълим қамрови неча фоизни ташкил этиши хабар қилинган. Шунингдек, Ўзбекистонда қанча хусусий боғча битим мажбуриятини бажармагани маълум қилинган.


Раҳмат Маматов: Халқимизнинг ишончи ва розилиги биз учун доимо муҳим ва қадрлидир - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nРаҳмат Маматов: Халқимизнинг ишончи ва розилиги биз учун доимо муҳим ва қадрлидир\nКўп минг йиллик тарихга эга маҳалла халқимизнинг эзгу қадриятлари, турмуш тарзи ва бой маънавий меросини ўзида жам қила олган қадрли ва мўътабар маскандир.\nМаҳалла неча миллион аҳолига эга халқимиз ҳаётида муҳим аҳамият касб этувчи жамиятимизнинг энг катта бўғинидир. Табиийки, ҳар бир юртдошимизнинг умр йўли, қувончу ташвишлари, бугуни ва эртаси маҳалла билан боғлиқ. У маҳаллада туғилади, маҳаллада яшайди, элу-юртга шу маҳалланинг фахри сифатида танилади.\nБир сўз билан айтганда, барчамизнинг ҳаётимиз маҳалла билан чамбарчас боғланган. Шу сабабли бу кичик Ватанимизни турли муаммолар, коррупция, жиноятчилик, оилавий ажралишлар каби оғриқли иллатлардан ҳимоя қилиш, уларга қарши муросасиз курашиш учун ҳам Муҳтарам Президентимиз томонидан соҳа вакиллари олдига бугунги кунда ечими топилиши зарур бўлган энг долзарб вазифалар қўйилмоқда.\nШу ўринда алоҳида таъкидлаб ўтишимиз лозимки, Президентимизнинг таклифлари асосида ташкил этилган янги — Маҳалла ва оилани қўллаб-қувватлаш вазирлиги бу жараёнларнинг марказида иш олиб бориш билан бирга, халқимизга чинакам яқин тузилмага, уларнинг дарду-ташвишларига биринчилардан бўлиб қулоқ тутадиган давлат ташкилотига айланиш борасида зарур амалий ҳаракатларни бошлади.\nПрезидентимиз Шавкат Мирзиёев раислигида 18 март куни маҳалла ва оила муаммоларини ўз вақтида аниқлаш ҳамда ҳал этиш масалалари мавзусига бағишланган йиғилишда ҳам бизнинг олдимизга юқорида келтирилган вазифаларга ҳамоҳанг равишда маҳалла ва оилани қўллаб-қувватлаш, жиноятчиликнинг олдини олиш, ишсизлик ва камбағалликни қисқартириш бўйича жуда катта ва муҳим вазифалар белгилаб берилди.\nШунингдек, Муҳтарам Президентимиз томонидан видеоселекторда фаолият йўналишларимиз янада аниқлаштирилди, ким билан, қандай тартибда ишлашимизгача белгилаб берилди.\nЙиғилишда ислоҳотлар ҳар бир маҳалла, ҳар бир оилага етиб боришини таъминлайдиган яхлит тизимни яратишга алоҳида урғу берилиб, тегишли вазирлик ва идораларнинг биз билан бирга бажарадиган вазифалари белгилаб қўйилди.\nҲақиқатдан, биз маҳалла ва оилани қўллаб-қувватлаш, жиноятчиликнинг барвақт олдини олиш, ишсизлик ва камбағалликни қисқартириш бўйича тизимли, ва албатта, натижали иш ташкил этсаккина, “Обод ва хавфсиз маҳалла” тамойилинингижросинитаъминлаган бўламиз.\nБугун очиғини айтишимиз зарур, оилалар билан тизимли ҳамкорликни йўлга қўйиш борасида шу вақтга қадар аниқ режаларга эга эмасдик. У оилада кимлар яшайди, қандай муаммолари бор, хонадондаги онанинг, қизларнинг ҳеч кимга айта олмаётган ҳозирда қандай дардлари, гаплари бор? Нуронийларимизга бўлган эътибор қандай олиб бориляпти?\nБу саволларга жавоб топиш учун эса ўша оилага кириб бориш, оила аъзолари билан ака-укадек, опа-сингилдек дўст тутиниш, кўнглига йўл топа олиш зарур. Мазкур тамойиллардан келиб чиққан ҳолда, тўғридан-тўғри оилалар билан манзилли ишлашни ҳозирда энг долзарб вазифаларимиздан бири сифатида олдимизга мақсад қилиб қўйганмиз. Катта ишонч билан айтишим лозимки, биз бу тизимни албатта, йўлга қўя оламиз. Оила ҳамда шу баробарида маҳаллаларни қўллаб-қувватлайдиган янги тажриба, янги йўналишларни яратиш ҳамда йўлга қўйиш учун аниқ режалар устида ишларни бошлаганмиз.\nПрезидентимиз йиғилишда алоҳида қайд этиб ўтган ажримлар масаласи бугун чиндан ҳам жамиятимизнинг энг оғриқли нуқталаридан бири бўлиб қолмоқда. Бу борада ҳам ҳар бир оила, ҳар бир фуқаромиз билан манзилли ишни ташкил этиш, таъкидланганидек, ажралишларнинг жуда катта қисмига сабаб бўлаётган кичик маиший муаммоларнинг асл сабабларини топиш, уни кенг жамоатчилик ёрдами асосида ҳал этиш Муҳтарам Юртбошимиз томонидан барчамизга барча керакли кўрсатмалар берилди.\nИнсон қачон ўз ҳаётидан мамнун бўлади, қачон давлатнинг кўмаги ва ёрдамини чинакамига ҳис қилади? Қачонки, бўлаётган ўзгаришлар ва жараёнларни, аввало, ўзи, оила аъзолари, яқинлари ҳаёти мисолида кўрса, гувоҳ бўлса.\nАйниқса, бу туйғуларни жамиятдан бутунлай узилиб қолган юртимиздаги мавжуд 22 мингга яқин оғир турмуш шароитида яшаётган хотин-қизлар ҳаёти мисолида янада теранроқ ҳис қиламиз, англаймиз. Уларни қийнаётган иқтисодий, ижтимоий, ҳуқуқий ва бошқа йўналишларга доир мавжуд масалаларни ҳам албатта, ўрганишимиз, муаммоларига индивидуал ёндашишимиз зарур.\nМуҳтарам Юртбошимиз, бу масалага доир фикрларини билдирар экан, касб-ҳунари бор ишсиз хотин-қизларга кўмаклашиш бўйича Тошкент шаҳрининг Чилонзор туманида бошланган тажрибани бошқа ҳудудларда ҳам кенг жорий этиш бўйича кўрсатмалар берди. Уларнинг турли бизнес лойиҳаларини қўллаб-қувватлаш, ишлаб чиқараётган маҳсулотларини сотиш ва тарғиботини олиб бориш борасида зарур чоралар кўриш муҳимлигини айтиб ўтди.\nШунингдек, йиғилиш давомида юртдошларимиз орасида соғлом турмуш тарзини кенг жорий этиш, бу борада аҳоли, айниқса нуронийларимиз орасида пиёда юришнинг фойдали жиҳатлари ҳақида тушунтириш ишларини олиб бориш, маҳаллаларда оммавий спортни ривожлантириш ишларини “умуммиллий ҳаракат”га айлантириш ишларини тезкорлик билан олиб боришни таъкидлаб ўтди. Кенг жамоатчилик орасида китобхонлик маданиятини ошириш бўйича фикр билдирар экан, “қалбига санъат ва китоб нури кириб борган одамдан ҳеч қачон ёмонлик чиқмайди,” дея қўшимча қилди.\nЙиғилишда тилга олинган муҳим масалалардан яна бири, маҳаллаларда жиноятчиликни олдини олиш, криминоген вазият оғир маҳаллаларда алоҳида чора-тадбирларни амалга ошириш бўйича ҳам алоҳида тавсиялар берилиб, эндиликда маҳалладаги вазиятга профилактика инспектори билан бирга Миллий гвардия ҳам бирдек жавоб беришлигини алоҳида келтириб ўтди.\nМуҳтарам Президентимиз айтганларидек, бундан кейин ҳаммамиздан маҳаллабай аниқ ишлар натижаси сўралади.\n“Маҳаллабай” ишлашда — фуқароларни иш билан таъминлаш, уларни касбга ўқитиб эҳтиёжмандликдан чиқариш, камбағалликни қисқартириш, томорқадан унумли фойдаланиш, тадбиркорликни ривожлантиришга жиддий ёндашиш керак.\nБизга юклатилган бирламчи масалалардан бири – тадбиркорликни ривожлантириш, республикамизда расман қайд этилган 1 млн 335 минг нафардан зиёд (600 минг нафари ёшлар) ишсиз аҳоли билан манзилли ишлашни ташкил қилиш.\nҲар бир маҳаллада ишсиз фуқароларнинг рўйхатини шакллантираяпмиз. Шакллантирилган рўйхат асосида “Маҳалла гузарларида касбга ўқитиш” курслари ташкил этилади. Ушбу курсларда дизайн, пазандалик тикувчилик, қурувчи-чилангарлик каби бугун талаб юқори бўлган ҳунарларга ва хорижий тилларга ўқитилади.\nМуҳтарам Президентимиз томонидан юклатилган яна бир вазифа -“намунали хонадон”, “намунали кўча”, “намунали маҳалла” танловларини ўтказишимиз керак. Танлов Низоми лойиҳасини ишлаб чиқдик, тегишли вазирликлар билан келишиляпти.\nУшбу танлов маҳаллаларда соғлом рақобат муҳитини шакллантириш, натижада одамларнинг турмуш маданиятини ошириш йўлида амалий натижа бўлиб хизмат қилиши керак.\nМаълумки, сўнгги кунларда халқимиз жуда катта синовни бошидан ўтказмоқда. Бутун дунё бўйлаб коронавирус инфекциясининг тарқалиши натижасида бугун барчамиздан янада якдиллик ва ҳамжиҳатлик талаб этилади.\nПрезидентимиз йиғилиш аввалида бу касаллик ва унинг аҳолимизга таъсири ҳақида алоҳида тўхталиб ўтар экан, “миллати, тили ва динидан қатъи назар, ҳаммамиз якдилмиз ва ишонамизки бу қийинчиликлар, албатта, ўтиб кетади” дея барчамизга катта ишонч билдирди. Шунингдек, жамоатчиликдан ҳақиқий ҳолатдан бехабар одамларнинг турли миш-миш ва уйдирмаларини тарқатишга уринмасликларини сўради ҳамда бу масалани ҳуқуқ-тартибот идоралари ҳам алоҳида назоратга олганлигини таъкидлаб ўтди.\nМамлакатимизда коронавирус пандемияси тарқалиб кетишининг олдини олиш, аҳолининг ваҳимага тушмасдан, янада якдиллик ва ҳамжиҳатлик билан бирлашишини таъминлашда бизнинг ўрнимиз, масъулиятимиз алоҳида.\nҲар бир фуқаро билан ота бўлиб, она бўлиб, ака-ука бўлиб, опа-сингил бўлиб гаплашаяпмиз. Мамлакатдаги бугунги вазият, ҳар бир соат, ҳар бир дақиқа давлатимиз ва ҳукуматимиз, энг муҳими – Муҳтарам Президентимиз назоратида эканини тушунтираяпмиз.\nЯхши биламиз -барча ўтган жамиятлар тарихида, қийин ҳолатлар, синовли кунларда аҳолининг бошини қовуштириш, уларни эзгу мақсадлар йўлида бирлаштириш, тўғри йўлга йўналтиришда илғор фикрли, халқни ўз ортидан эргаштира оладиган фидойиларга – яъни маҳалла оқсоқолларига, “Оқсоқоллар кенгаши”га таянилган.\nБугун барча маҳаллаларда обрўли, пиру бадавлат, бой касбий ва ҳаётий тажрибага эга нуронийлар, ҳожи ота, ҳожи оналар, кайвони инсонлар кўмагида аҳолига шифокорлар тавсияларига қатъий амал қилишни, тўй-ҳашамлар, меҳмондорчиликларни вақтинча тўхтатиб туриштушунтирилаяпти.\nҲудудларда 4600 нафар энг фаол кексалар, кайвонилардан иборат “Жамоатчилик назорати” гуруҳларини ташкил этиб, улар орқали бозорлар, йирик савдо расталари ва мажмуаларини ўрганиб боряпмиз. Нарх-наво кўтарилиб кетишининг олдини олиш, одамларда ваҳимага берилмаслик кайфиятини барқарорлаштириш бўйича тарғибот ишларини амалга ошираяпмиз.\nАйтишимиз лозимки, босиқлик, етти ўлчаб бир кесиш каби халқимизга хос бўлган хислатлар ҳамда мавжуд тўсиқларни ҳамжиҳат бўлиб енгиш кўникмаси, кенг жамоатчиликнинг бу борадаги алоҳида таъсири натижасида коронавирус билан боғлиқ ҳар қандай муаммоларни биргаликда ҳал этишга имкониятимиз етарли.\nФақатгина олиб борилаётган чоралар ва тиббиёт ходимлари томонидан берилаётган тавсия ва маслаҳатларга риоя қилишимиз, ўзимизни ҳамда яқинларимизни ҳар дақиқа эҳтиёт қилиш бўйича шахсий масъулиятимизни оширишимиз зарур.\nЮртбошимиз тавсияларига кўра, “22 март — маҳалла тизими ходимлари куни” сифатида белгиланди. Давлатимиз Раҳбари томонидан билдирилган бу юксак ишонч ва эътибор бугун соҳадаги барча ходимларни нафақат руҳлантирмоқда, балки ўз устида доимий ишлаш ва касбига чинакам фидойилик кўрсатишга ундамоқда.\nМаҳалла чинакам маънода халқ идораси, аҳоли мурожаатлари ва ташаббусларини дастлаб тинглайдиган, уларга зарур ёрдам кўрсатадиган, давлатнинг бу борадаги ҳар томонлама иштирокини ташкил этиб берадиган ижтимоий тузилмадир. Мазкур кенг масштабли вазифалар ва имкониятлардан тўлақонли фойдаланиш, юртдошларимизни ўз ҳаётидан мамнун бўлиб яшашлари, зарур пайтда фуқаролар йиғинларининг ёрдамига суяна олишлари учун бугун биздан янада фидойилик, янада жонбозлик талаб этилади. Шуни унутмайликки, халқимизнинг ишончи ва розилиги биз учун доимо муҳим ва қадрлидир.\nФурсатдан фойдаланиб, республикамиздаги барча маҳалла тизими ходимлари ва ҳамкасбларимизни “22 март — маҳалла тизими ходимлари куни” билан чин юракдан табриклайман. Юртдошларимиз ҳаётининг фаровонлиги йўлидаги фаолиятингизда омад, оилаларингизга доимо тинчлик-хотиржамлик, бахту саодат тилайман.\nАвтор: кўрсатилмаган / Манба: ЎзА / Кўришлар: 9


“Барса”дан ё Месси ёки Бартомеу кетади! (Воқеаларнинг батафсил шарҳи) - Zamin.uz\n10:58 / 26.08.2020\n“Барса”дан ё Месси ёки Бартомеу кетади! (Воқеаларнинг батафсил шарҳи)\nЛионель Месси “Барселона”дан кетишини эълон қилганидан кейин юзага келган вазият футбол оламида энг кенг муҳокама қилинаётган мавзуга айланиб бўлди. Тўғриси, борини шу жамоа учун баҳшида этган футболчининг шундай ҳолатга тушиши кутилмаган воқеа бўлди.\nЧунки аргентиналик ҳужумчи “Барселона”да ўйнаган илк даврларидан бошлаб, ҳамма унинг фаолияти айнан Каталонияда муваффақиятли якунланишига чин дилдан ишонар эди. Месси – “Барса” рамзи ва афсонасига айланиб бўлган!\nБироқ, олдиндан келажакда нима бўлишини ҳеч ким билмас экан. Месси ҳам бир кунда клуб учун керакмас футболчига айланиб қолишини ўзи ҳам кутмаган, албатта.\nМесси ва клуб раҳбарияти муносабатлари аслида анча олдин дарз кетганди. Аниқроғи, футболчи бошқарув сиёсатидан норози эди. Карантиндан кейинги рестрартда Ла Лигада пешқадамлик мавқеи бой берилганидан сўнг, ҳужумчи норозилигини ошкора намоён этди. У клуб раҳбарияти сиёсатини ўзгартира олишига, уларнинг қарорларига таъсир қилишига ишонганди.\nАмалда ундай бўлиб чиқмади. Ла Лигадан сўнг, Чемпионлар лигасидаги шармандали мағлубиятдан кейин Месси ҳам раҳбарият учун аҳамиятини йўқотди. Айниқса, Рональд Куман жамоани қабул қилиб олгач, бир неча йилдан буён “Барса”га садоқат билан хизмат қилиб келаётган “катта” футболчиларнинг барига энди ким хўжайин эканини кўрсатиб қўйди.\nХусусан, Куман Месси билан суҳбатда энди аргентиналик футболчи бошқалар қатори оддий ўйинчи мақомини қабул қилишга мажбурлигини уқтирган. Бош мураббийнинг “Жамоадаги имтиёзларинг тугади. Энди жамоа учун ишлайсан. Сен ўзинг ҳақингда ўйламай, жамоа учун ўйнашни ўрганишинг керак”, - қабилидаги танбеҳи Мессининг кетиш ҳақидаги фикрларига туртки бўлди. У энди жамоага керак эмаслигини тушунди.\nҚолаверса, Месси “Барселона”да етакчилик мавқеини бой берганидан кўра, бошқа жамоага ўтиб кетгани ўзи ва обрўсини сақлаб қолиш учун яхшироқ эканини билади. Шунинг учун футболчи клуб раҳбариятини факс орқали кетиши ҳақида огоҳлантириб, ўзининг трансфери бўйича сўров киритди. Месси раҳбариятга қуйидагича мурожаат йўллади:\n“Мен, Лионель Андрес Месси, мазкур мактубга мувофиқ, менга бу ҳуқуқни берувчи 24-сонли банд билан ўзимни ҳимоя қилган ҳолда ҳурматли клуб билан меҳнат шартномамни бекор қилишингизни сўрайман.\nМенга меҳнат фаолиятим давомида профессионал тайёргарлик кўриш ва шахсий ўсишимда яратиб берилган имкониятларни қадрлайман. Лекин шахсий қарашларим мен учун ўта оғир бўлган ушбу қарорни қабул қилишимга сабаб бўлди ва бу раҳбарият томонидан қабул қилинишидан умидворман”.\nКлуб бунга рад жавобини бергани ҳам маълум.\nАйни пайтда “Манчестер Юнайтед”, “Манчестер Сити”, “Ювентус”, ПСЖ ва “Интер” каби жамоалари Мессини ўз сафига қўшиб олишга тайёр турибди. Уларнинг барчаси Леога ўзи истаган етакчилик ролини беришга рози.\nМутахассислар Мессини фикридан қайтаришнинг бир йўли борлигини таъкидламоқда. Клуб президенти Бартомеунинг истеъфога чиқиши, Леони Каталонияда қолишига сабаб бўлиши айтилмоқда. Чунки футболчи айнан Бартомеунинг сиёсатидан норози ва собиқ бош мураббий Кике Сетьен истеъфо берганида, президентнинг ҳам кетишини кутган эди.\nБартомеу эса, Куман юритаётган сиёсатни қўллаб-қувватламоқда. У муваффақиятсизликлар учун жавобгарликни Месси ва у билан бирга узоқ вақтдан бери тўп сураётган тажрибали футболчилар зиммасига юклади. Бартомеунинг қатъий позициясига кўра, Месси кетадиган бўлса, уни оладиган клуб 700 миллион евро миқдорида товон пули тўлаши шарт. Пул тўланмаса, Лео шартноманинг сўнгги кунигача Каталонияда қолади. Агар футболчи шартноманинг махсус бандидан фойдаланиб, битимни бир томонлама бекор қилишга уринса, унинг ҳаракати суд орқали тўхтатилади.\nМесси атрофидаги воқеалар жамоанинг мухлисларини жумбушга келтирмоқда. Каталонияда Мессининг кетишига қарши намойишлар бошланган. Мухлисларнинг қудратли тўлқини клуб офиси атрофида норозилик ҳаракатларини уюштирмоқда. Улар Бартомеунинг истеъфосини талаб қилмоқда.\n“Барселона” директорлар кенгашининг аъзолари орасида ҳам Бартомеуни кетишини истайдиганлар сони ортиб бормоқда. Уларнинг аксарияти клуб афсонасининг қолиши ва фаолиятини шу ерда якунлашини хоҳлайди. Чунки, уларнинг наздида Мессининг кетишига йўл қўйиш, тарихий хато бўлади ва буни мухлислар ҳазм қила олмайди, келажак авлод эса умуман кечирмайди. Ҳозирги шароитда бутун дунёда “Барселона”га қараганда, Мессининг мухлислари кўпроқ ва улар Лео билан бирга у борадиган бошқа жамоани қўллаб-қувватлашга ўтиб кетади. Бундан фақатгина “Барселона” ютқазади.\nХулоса қилиб айтганда, масаланинг ечими ё Мессининг кетиши ёки Бартомеу истеъфосига боғлиқ бўлиб қолмоқда. Буёғини вақт кўрсатади. “Замин” янгиликларини “Youtube”да кузатиб боринг\nРивалдо: “Вальверде “Барса”нинг асосий муаммоси эмаслиги ойдинлашди”\n8-02-2020, 14:00, Спорт\nМесси «Барселона» раҳбарларидан Салоҳни сотиб олишни сўради\n16-06-2018, 13:22, Спорт\nМесси шубҳаланмоқда: Неймар «Реал» фойдасига хоинлик қилганмиди?\n12-11-2017, 13:18, Спорт\n24-06-2017, 13:42, Спорт\n«Барселона» Мессига фаолиятининг охиригача мўлжалланган шартнома таклиф қилади\n26-11-2016, 20:17, Спорт


АРТРИКС. ҚЎЛЛАШ БЎЙИЧА ЙЎРИҚНОМА | Новости фармацевтики и медицины на портале Apteka.uz (Узбекистан)\nАРТРИКС. ҚЎЛЛАШ БЎЙИЧА ЙЎРИҚНОМА\nПрепаратнинг савдо номи: Артрикс\nТаъсир этувчи модда (ХПН): Глюкозамин,хондроитин сульфати\nДори шакли: Капсулалари\nфаол модда:глюкозамин гидрохлориди - 250 мг, хондроитин сульфати – 200 мг.\nФармакотерапевтик гуруҳи: Тўқималар трофикасини ва регенерациясини мувофиқлаштирувчи восита.\nПрепаратнинг фармакологик таъсири унинг таркибига кирувчи хондроитин сульфати ва глюкозамин гидрохлориди билан таъминланади.\nХондроитин юқори молекуляр (м.м. 20000-30000) мукополисахарид бўлиб, анча миқдорда бириктирувчи тўқималарнинг, ҳар хил турларида айниқса тоғай тўқимасида сақланади (тоғай матриксини ҳосил бўлиши учун қўшимча субстрат бўлиб хизмат қилади).\n- тоғай тўқимасининг фосфор-кальций алмашинувига таъсир этади;\n- суяк тўқимасининг резорбциясини секинлаштиради ва кальций йўқотилишини камайтиради, суяк тўқимасининг тикланиш жараёнларини тезлаштиради;\n- тоғай тўқимасининг дегенерация жараёнини тормозлайди, бўғим тоғайининг регенерация жараёнларини рағбатлантиради, бўғим ҳалтаси, бўғимларнинг тоғай юзаларини тикланишига ёрдам беради;\n- синовиал суюқликнинг қовушқоқлигини таъминлайди, бириктирувчи тўқиманинг сиқилишига тўсқинлик қилади ва бўғим юзаларининг ўзига хос мойловчиси ролини ўйнайди;\n- остеоартритни зўрайишини секинлаштиради, унинг симптомларини енгиллаштиради, НЯҚВ га эҳтиёжни камайтиради;\n- гиалин тўқимасида модда алмашинувини нормаллаштиради, гиалуронни ҳосил бўлишини, протеогликанлар ва II тур коллагенлар синтезини рағбатлантиради;\n- гиалуронни ферментатив парчаланишидан, шу жумладан бириктирувчи тўқимани емирилишига олиб келувчи лизосомал ферментлар томонидан парчаланишидан ҳимоя қилади.\nГлюкозамин - протеогликанлар ва гликозаминогликанлар таркибига кирувчи эндоген моддадир:\n- бўғим қобиқлари, бўғим ички суюқлиги ва тоғай тўқимаси учун қурувчи материали ҳисобланган протеогликанлар, гиалурон ва хондроитинсульфат кислоталари ва бошқа моддаларнинг синтезини фаоллаштиради, тоғай матриксини ишлаб чиқарилишини кучайтиради;\n- суяк тўқимасида кальцийни йиғилишини меъёрлаштиради;\n- тоғайни кимёвий, шу жумладан НЯҚВ ва глюкокортикоидлар томонидан чақирилган шикастланишлардан носпецифик ҳимояни таъминлайди;\n- ўртача яллиғланишга қарши таъсир кўрсатади;\n- мунтазам қўлланганида бўғимларда, умуртқа поғонасида ва умуртқа поғонаси олди юмшоқ тўқималарда дегенератив жараёнларнинг ривожланишини секинлаштиради.\nГлюкозамин ва хондроитиннинг мажмуаси бириктирувчи тўқиманинг биосинтезида иштирок этади, тоғайни бузилиш жараёнларини олдини олади ва тоғай тўқимасини регенерациясини рағбатлантиради.\nИкки компонентнинг ўзаро таъсири натижасида регенерацияловчи, яллиғланишга қарши, оғриқ қолдирувчи самара таъминланади, бу бўғимларнинг ҳаракатчанлигини яхшилайди. Мунтазам қабул қилиш НЯҚВ ни қабул қилишга эҳтиёжни камайтиради, бу эса пациентларнинг турмуш сифатини яхшиланишини англатади.\nБарқарор даволаш самарасига камида 6 ой давомида қабул қилинганида эришилади.\nИчга қабул қилинганида 90% меъда – ичак йўлларидан (МИЙ) сўрилади. Қон плазмасидаги максимал концентрациясига - 3-4 соатдан сўнг, синовиал суюқлигида - 4-5 соатдан сўнг эришилади. Синовиал суюқликка нисбатан биокиришаолишлиги: хондроитин учун - 13%, глюкозамин учун эса - 25% (жигар орқали «биринчи ўтиш» самараси намоён бўлади). Тўқималарда тақсимланишида энг катта концентрациялари жигарда, буйракда ва бўғим тоғайида аниқланади. Қабул қилинган дозанинг тахминан 30% суяк ва мушак тўқимасида айланиб юради. Т1/2 - 6-8 соат. Асосан сийдик билан ўзгармаган ҳолда, қисман аҳлат билан чиқарилади.\nГлюкозамин ва хондроитиннинг мажмуаси болалар, катталар ва кекса шахсларда бўғим тоғайи тўқималарининг дегенератив-дистрофик ўзгаришлари билан кечадиган таянч-ҳаракат аппаратининг касалликлари ва бошқа ҳолатларни мажмуавий даволаш учун тавсия қилинади.\n- I-III даражали бирламчи ва иккиламчи остеоартроз, остепороз, пародонтопатиялар;\n- елка-курак периартрити; остеохондроз, спондилез, тизза қопқоғининг хондромаляцияси;\n- синишлар (суяк қадоғини ҳосил бўлишини тезлаштириш учун);\n- бўғимлар ва умуртқа поғонасининг дегенератив-дистрофик касалликлари.\nКатталар ва 15 ёшдан ошган болалар кўп бўлмаган миқдордаги сув билан бирга ичга қабул қиладилар, даволашни бошида - 2 капсуладан суткада 2-4 марта, бир ой даволанишдан сўнг дозани 2 капсуладан суткада 1-2 мартагача камайтириш мумкин. Оптимал даволаш тартибини шифокор белгилайди. Қабул қилиш давомийлиги 1,5-3 ой. Барқарор даволаш самарасига камида 6 ой қабул қилинганида эришилади.\nДозани ошириб юборилишида ёки препаратнинг ингредиентларига шахсий юқори сезувчанликда кузатилиши мумкин: МИЙ фаолиятини бузилиши (кўнгил айниши, эпигастрияда оғриқ, метеоризм, диарея/қабзият), бош айланиши, тери аллергик реакциялари.\nПрепаратнинг ҳар қандай компонентига шахсий юқори сезувчанлик (аллергик реакциялар), фенилкетонурия, буйракларнинг фаолиятини яққол бузилишлари. 15 ёшгача 15 ёшгача бўлган болалар ёши.\nҲомиладорликда ва эмизишда қўллаш мумкин эмас.\nМажмуавий қўлланганида тетрациклинларни МИЙ дан сўрилишини кучайтиради, пенициллинлар ва хлорамфениколни сўрилишини эса сусайтиради. НЯҚВ ва глюкокортикоидлар билан мутаносиб. Қабул қилиш фонида ностероид яллиғланишга қарши воситаларга эҳтиёж камаяди.\nАртрикс препаратини қабул қилиш юқори диққатни ва тез психомотор реакцияларни талаб этувчи ишларни бажаришда пациентнинг қобилиятига таъсир қилмайди.\nШифокор томонидан тавсия этилган доза оширилмасин. Пародонтопатиянинг турли шаклларида даволаш курсини камида 3 ой давом эттириш керак.\nПрепарат болалар олаолмайдиган жойда сақлансин ва препаратни ўрамида кўрсатилган яроқлилик муддати ўтганидан сўнг ишлатилмасин.\nТаърифланмаган ва эҳтимоли кам. Дозани ошириб юбориш ҳолларида симптоматик даволаш, меъдани ювиш тавсия қилинади.\nКапсулалар. 10 та капсуладан контур-уяли ўрамда поливинилхлорид пленкали ва альюмин фольгали ўрамларда.\nҚуруқ, ёруғликдан ҳимояланган жойда, 150С дан 250С гача бўлган ҳароратда сақлансин.\n«ATM PHARM» МЧЖ,\nЎзбекистон Республикаси, Тошкент ш., Ш.Руставели кўч. 45/1.\nтел +(998-71) 291-18-97, 291-23-63.\nE-mail: info@atmpharm.uz">info@atmpharm.uz. Вэб-сайт: www.atmpharm.uz


РАЙҲОН: “МЕНИ ШАҲЗОДА БИЛАН СОЛИШТИРИШЛАРИ КУЛГУЛИ” - - - www.Voydoda.com - Развлекательный портал -\n20 Мар 2016(13:20)\nХонанда Райҳон концерти ғоясини чет эллик хонандалар Бритни Спирс ва Женнифер Лопесдан ўғирлагани, айрим элементлари эса ҳамкасби Шаҳзодадан кўчирилгани ҳақидаги танқидларга “Sayyod” сайтига берган интервьюсида муносабат билдирди.\n“Мени Шаҳзода билан солиштириш кулгули. Ҳамманинг эсидан чиққан бу мавзу аллақачон ўз долзарблигини йўқотган. У ҳам, мен ҳам анча йилдан бери ижод қиляпмиз. Бу давр ичида биз бутунлай бошқа-бошқа санъаткорлар эканлигимизни исботладик. Йўналишимиз бошқа, бошқа эканлигини кўрсатдик. Ҳозирда иккаламизнинг ҳам санъатда ўз ўрнимиз, ўзига яраша мухлисларимиз бор. Нима учун бизни ҳалигача солиштиришларини тушунмайман. Буни нима деб аташни ҳам билмайман, касалликми, билмадим. Аминманки, иккаламизни солиштириб, билдирилган фикрларни ўқиш Шаҳзоданинг ўзига ҳам кулгули”\nМен концертимнинг ғоясини чет эллик хонандалар, хусусан Бритни Спирсдан ўғирлаганликда айблаганларни ҳам тушунмайман. Мен бундай эмаслигини исботлаш учун вақтимни сарфлашни истамайман, бундай нотўғри фикрлайдиган, билимсиз инсонлар даражасига тушмоқчи ҳам эмасман. Шунчаки, бир нарсани айтишим мумкин, бу кўплаб инсонларнинг меҳнати сингган катта заҳматлар маҳсули”,—дейди Райҳон.\nТеги: РАЙҲОН: “МЕНИ ШАҲЗОДА БИЛАН СОЛИШТИ


«Солиқ ва божхона хабарлари» газетасининг 2020 йил 22 декабрь 51-сони - Gazeta.Norma.uz\n«Солиқ ва божхона хабарлари», №51, 2020й. 22 декабрь\n2020 йил 18–19 декабрь кунлари Тошкент шаҳрида Ўзбекистон Республикаси Олий Мажлиси Сенатининг ўнинчи ялпи мажлиси бўлиб ўтди.\nАгар солиқ тўловчи солиқ қарзини сўндирмаса, солиқ органлари уни мажбурий ундирадилар. Қонунчиликда белгиланган солиқларни тўлаш муддатларини бузганлик учун солиқ тўловчи пеня ҳам тўлайди. Пеня ҳисоб-китоби тартиби ва унга тегишли преференциялар ҳақида buxgalter.uz учун «Norma» компанияси эксперти Дилором САИДОВА сўзлаб берди:\nТашкилот (МЧЖ, ҚҚС ва фойда солиғи тўловчиси) уруғларнинг улгуржи савдоси билан шуғулланади. 2018 йилда импорт шартнома бўйича экин уруғларини олдик. Божхонада расмийлаштириш чоғида мувофиқлик сертификати олинди. Уруғларни 2018–2020 йилларда сотдик, бироқ тўлиқ сота олмадик. 2020 йилда уруғ қолдиқлари синовдан ўтказилганда улар экишга яроқсизлиги тўғрисидаги хулоса (сертификат) берилди. Етказиб берувчи уруғларнинг қолган қисмини утилизация қилишга ва шартнома суммасининг бир қисми бўйича қарзни ҳисобдан чиқаришга розилик билдирди. 1. Фойдаланишга яроқсиз бўлган товарни утилизация қилишга рухсатномани қандай олиш мумкин? 2. Утилизация жараёни қандай ўтказилади? 3. ҚҚС ҳисоб-китобида импорт товарни ҳисобдан чиқариш қандай акс эттирилади? 4. Фойда солиғи бўйича ҳисобдан чиқарилган товарлар қиймати чегириладиган харажатлар ҳисобланадими? 5. Хорижий ҳамкор олдидаги кредиторлик қарзининг ҳисобдан чиқарилиши қандай расмийлаштирилади? Бу қандай бухгалтерия проводкалари билан расмийлаштирилади?\nКорхона айланмадан олинадиган солиқни тўлайди, 4 та фаолият тури билан шуғулланади. Онлайн-НКМни 2 990 000 сўмга олди, «Янги технологиялар» ИАМ» ДУКга фискал модуль учун 223 000 сўм тўлади. Шунингдек техник хизмат кўрсатиш марказига бир йилда бир марта 550 000 сўм ўтказилиши керак. Айланмадан олинадиган солиқ ҳисоб-китоби шаклида имтиёзлар НКМ харид қилишда барча фаолият турлари учун умумий солиқ суммасига қўлланилади. 1. Онлайн-НКМни инвентарь сифатида кирим қилишда фискал модуль учун харажат унинг қийматига киритиладими? Бу қандай бухгалтерия ўтказмаси билан акс эттирилади? Бухгалтерия ҳисобида Техник хизмат кўрсатиш марказига техник хизматлар учун қилинган тўлов қандай ҳисобдан чиқарилади? 2. Бухгалтерия ҳисобида НКМни харид қилиш чоғидаги имтиёз суммасини корхонанинг танловига кўра асосий фаолият тури бўйича айланмадан олинадиган солиқдан ёки барча фаолият турлари бўйича тушум суммасига ёки солиқ суммасига мутаносиб равишда ҳисобдан чиқариш мумкинми?\nҲисоб юритишда мудом ўз долзарблигини йўқотмай келадиган хатолар бўлади. Улардан бири – ишлаб чиқаришда жалб қилинган инвентарни омборда нотўғри ҳисобга олиш. Бу ҳақда «TRI-S-Audit» МЧЖ директори Светлана ¬ГОЛОСОВА батафсил гапириб берди:\nТоварлар экспорт қилинганда божхона қиймати қандай аниқланади? Бу қайси ҳужжат билан тартибга солинади? Бу қийматга қандай харажатлар мажбурий тартибда киритилади?


Ўзбекистон, 10 декабр 2014\n23 июл 2019, Тошкент вақти: 17:01\nҒарб санкциялари¸ нефть нархининг тушиши ортидан инқирозга чўка бошлаган ва Ғарб томонидан яккаланган Россия раҳбари Путин Тошкентга келди. Айни пайтда, Путинни таклиф қилган Ислом Каримов олдида ҳам яна президентликда қолиш¸ мамлакатдаги хавфсизликни сақлаш каби мураккаб вазифалар турибди.\nРоссия Ўзбекистоннинг 890 миллион долларлик қарзидан воз кечди\nЎзбекистонга бир кунлик расмий ташриф билан келган Россия раҳбари Владимир Путин ўзбекистонлик ҳамкасби Ислом Каримов билан музокаралари натижаси ўлароқ Россия Ўзбекистоннинг 890 миллион долларлик қарзидан воз кечишини билдирди.\nBahsOnline: Болаларга диний таълим бериш чиндан ҳам хавфлими?\nЯнгийўллик бир гуруҳ аёлларнинг яширин боғчада болаларга диний сабоқ бериши ортидан озодликдан маҳрум этилгани BahsOnlineнинг 10 декабрь, чоршанба куни Тошкент вақти билан соат 19.05да ўтказилган навбатдаги мунозарасига туртки бўлди. Ўзбекистонда болаларга ёшлигидан бошлаб диний сабоқ беришнинг тарафдорлари ва бунга қаршиларни баҳсга таклиф қилдик.\nVimpelCom Гулнора Каримовага Takilant орқали миллионлаб доллар пора бергани тўғрисида хабар қилиниши ортидан Beeline мобил оператори ҳақдори бўлган Норвегиянинг Telenor компанияси раҳбари VimpelCom назорат кенгашидан чиқиб кетди.\nUMS ўзига ёққан рақамни истовчиларга 10 долларлик хизмат жорий қилди\nUMS мобил aлоқa оперaтори таклиф қилган рақамларни ёқтирмаган мижозлaр бундан буён 10 доллaрлик "навбатсиз рақам" хизматидан фойдаланиб, ўзи хоҳлаган "оддий рақам"ни харид қилиши мумкин. Ширкатнинг "маркетинг ҳийласи", деб танқид қилинаётган бу хизматидан собиқ МТСдаги рақамларни қайтариб олишни истовчилар фойдаланишга уринмоқда.\nАндижон шифохоналарида оқ халат 500 сўмга ижарага берилмоқда\nАндижон вилоятидаги шифохоналарда беморларини йўқлаётган зиёратчилардан оқ халат ва бахилани бир марталик кийиш учун 500 сўм сўралмоқда. Озодликка келган шикоятда айтилишича, эшикларни қоровуллаётган ходимлар пул беришни истамаган ёки имкони бўлмаганларга хаста яқинларини кўришга изн бермаётир.


“Ўзбекконцерт” раҳбари диний қўшиқ айтган ижрочиларга танбеҳ берд\nТарбиявий соатдаги насиҳат\n"Ўзбекконцерт" давлат муассасасида бўлиб ўтган "тарбиявий соат"да айни идора раҳбари Одил Абдуқаҳҳоров айтган гаплар видеоси ижтимоий тармоқда тарқалди.\n"Халқимиз сизлар ўйлагандан анча ақлли, улар сизнинг соқолингизга эмас, санъатингизга баҳо беради. Айримлар интернетга юзи қолиб соқолининг суратини жойлаштирмоқда. Соқол билан масжидга бориб намоз ўқиётганини суратга тушириб, ҳаммага тарқатгани бир "показуха". Эртасига худди шу соқол билан дискотекага бориб қилаётган ишларини биз кўрмаяпмизми? Илтимос, буни тўғри тушунинглар, ёшлар сизлардан ўрнак олаяпти. Иккинчи масала, кеча Youtube сайтига кириб, ҳайратда қолдим. Рамазон кунлари жуда кўп санъаткорларимиз саловат нашидасини айтишмоқда. Сизлар айтаётган саловат нашидаси билан рамазон ойи улуғланиб қолмайди. Ахир бусиз ҳам қўшиқ қилиш мумкин бўлган мавзулар кўп-ку," дея таъкидлайди тармоқда тарқалган видеолавҳада "Ўзбекконцерт" директори Одил Абдуқаҳҳоров.\nСанъаткорми ë риëкор\nҚўшиқчиларнинг “мода” учун ва “диндорларга билет сотиш” учун исломий унсурлардан фойдаланаëтгани маҳаллий диндорлар тарафидан ҳам қораланди.\nТошкентлик диндор Мубашшир Аҳмад маҳаллий журналист билан суҳбатда исломий қўшиқ айтаëтганларга муносабат билдириб “ўзининг қалбида бўлмаган нарсани кўрсатиш шариатда риёкорлик” ҳисобланишини айтди.\nМубашшир Аҳмадга кўра¸ ашулачи “нашида айтиш билан ўз обрўсини кўтаришни мақсад қилиб қўйган бўлса, кўриб турганингиздек ижтимоий тармоқларда буни барча қоралаяпти”, дея таъкидлади.\nТошкентлик диндор аëл Мўъатабар Аҳмедова Озодлик билан суҳбатда "қўшиқчиларнинг динни тижорат қилишини" қоралади:\n- "Крайность" дейилади бу. Дилида имони йўқ одам реклама қилай¸ билет сотай деб эътиқодини бозорга солгани бу яхши эмас. Ўзини кўз-кўзлаш салбий ҳолат. Соқол қўйган артистлар ҳам кўпайиб кетди. Суннат учун¸ Оллоҳ ризоси учун эмас, мода учун¸ риë учун, соҳта обрў учун соқол қўймоқда. Улар ўз ишини қилсин. Нашида айтмасин. Олдин дарвишлар айтарди нашида-саловатни Оллоҳ ризоси учун. Бугунгилар нафси учун нашида айтмоқда, - дейди Мўтабар Аҳмедова.\nЭронда хонанда аёллар президент Руҳонийга қарши қўлланилмоқда


Озишга ёрдам берадиган Гуручли рецепт билан танишинг / Toshkent klinikalari, Aksiyalar, Chegirmalar, Narxlar (Prays-list)\nГлавная > Новости > Озишга ёрдам берадиган Гуручли рецепт билан танишинг\nОзишга ёрдам берадиган Гуручли рецепт билан танишинг\nГуручли парҳез нафақат ортиқча вазндан халос этади, балки организмни ортиқча шлак ва тузлардан тозалайди. Чунки у паст калорияли шифобахш неъматдир. Гуручда инсон саломатлиги учун зарур бўлган 8 та асосий аминокислота мавжуд. Калий юрак мускулларининг яхши ишлаши, оқсил моддаси организмнинг функционал боғланиши, темир, фосфор, рух, кальций, йод ва В гуруҳидаги витаминлар эса асаб системаси фаолиятининг яхшиланиши ҳамда соч, тирноқ ва терининг соғломлашувига ёрдам беради.\nБошқа бошоқли ўсимликлар билан солиштирганда гуруч таркибида глютен йўқ. Бу эса унинг ҳеч қандай аллергик жиҳатга эга эмаслигидан далолатдир.\nБОШ МИЯ ФАОЛИЯТИНИ ЯХШИЛАЙДИ\nГуруч таркибида клейковиннинг йўқлиги унинг янада фойдали бўлишига ёрдам беради. Бунинг ўрнида унда лецитин сақланади. Бу эса бош мия фаолиятини яхшилайди, хотирани ўткирлаштиради. Гуручдаги гамма-амино ёғли кислотаси артериал қон босимини меъёрлаштиради, олигосахарид ичак фаолиятини мустаҳкамлайди, калий эса инсон организмини ортиқча туз ва сувдан халос этади.\nДИАБЕТ БИЛАН ОҒРИГАН БЕМОР ГУРУЧ ЕЙИШИ МУМКИНМИ?\nГуручда оқсил, ёғ, углевод ва В гуруҳидаги барча витаминлар ҳамда қувватлантирувчи элементларнинг мавжудлиги боис у қанд касаллиги билан оғриган беморларга жуда фойдали. Масалан, гуручда 78 фоиз углевод бор. Углеводни организмга қанча кўп сингдирсангиз, қондаги ёғ ва қанд миқдори шунча пасаяди. Шунингдек, гуручда В гуруҳидаги витаминлардан тиамин (В1), рибофлавин (В2), ниацин (В3) ва В6 витаминининг етарлича сақланиши қондаги қанд миқдорининг пасайиши ҳамда асаб системасининг мустаҳкамланишига кўмаклашади.\nЯНА ҚАНДАЙ КАСАЛЛИКЛАРГА ШИФО?\nГуручда аллергия қўзғовчи глютен — ўсимлик оқсили ҳамда туз жуда кам сақланади. Бу эса унинг буйрак, жигар ва юрак-қон томири касаллиги билан оғриганларга ҳамда ортиқча вазндан шикоят қилувчиларга ҳам фойдали эканидан далолатдир.\nГуручда калий миқдорининг кўплиги боис у организмга туз тушиши хавфини камайтирувчи катализаторга айланади.\nШунингдек, оқ гуручда фосфор, темир, рух, кальций ва йоднинг кўп миқдорда, целлюлоза (клетчатка) нинг эса ўта кам сақланиши уни қувватлантирувчи дармондорига айлантиради.\nДЕНГИЗ МАҲСУЛОТЛАРИ ВА ГУРУЧЛИ ПАРҲЕЗ\nБундай парҳез кун давомида икки маҳал, эрталаб гуруч, кечқурун балиқ ёки денгиз маҳсулотлари билан ўтказилади. Уларни таъбга кўра турли кўкат ва зираворлар билан қўшиб ейиш мумкин, фақат туз билан эмас. Бундай усулдаги гуручли парҳез организмдан ортиқча ёғ, сув ва тузни ҳайдаб чиқаради. Шунинг баробарида организмни шифобахш витамин ва микроэлементлар билан тўйинтиради.\nМуолажа муддати — 5-7 кун. Қайнатилган гуруч миқдори эса 1 кунда 200 грамм бўлиши керак.


«Норма Маслаҳатчи» газетасининг 2020 йил 11 август 32-сони - Gazeta.Norma.uz\n«Норма Маслаҳатчи», №32, 2020й. 11 август\nАвгуст 7 куни Тошкент шаҳрида Олий Мажлис Сенатининг олтинчи ялпи мажлиси видеоконференцалоқа тарзида бўлиб ўтди.\nПрезидент томонидан миллий статистика тизимини янада такомиллаштириш ва ривожлантириш чора-тадбирлари белгиланди (3.08.2020 йилдаги ПҚ-4796-сон қарор).\nПрезидентнинг «Аҳолига давлат ижтимоий хизматлари ва ёрдам тақдим этиш тартиб-таомилларини автоматлаштириш бўйича қўшимча чора-тадбирлар тўғрисида»ги қарорига (3.08.2020 йилдаги ПҚ-4797-сон) мувофиқ 1 сентябрдан бошлаб ижтимоий нафақаларни тайинлаш тўғрисидаги аризаларни кўриб чиқиш ва уларни тайинлаш босқичма-босқич автоматлаштирилади.\nВазирлар Маҳкамаси «Сув таъминоти оғир ҳудудлардаги аҳоли томорқалари ва қишлоқ хўжалигида фойдаланилмаётган ер майдонларига сув чиқариш ишларини давлат томонидан қўллаб-қувватлаш чора-тадбирлари тўғрисида»ги қарорни (30.07.2020 йилдаги 459-сон) қабул қилди.\nТелефон орқали савол Амаким 30 йиллик ҳайдовчилик стажига эга. У 60 ёшга тўлмасдан олдин пенсияга чиқиши мумкинми?\nБизга ёзган экансиз Қорамол ва парранда боқиш билан шуғулланадиган шахслар базавий ҳисоблаш миқдорида ягона ижтимоий солиқни тўлаб, меҳнат стажига эга бўлишлари мумкинлиги ҳақида эшитиб қолдим. Ушбу масала юзасидан қаерга мурожаат этиш мумкин?\nМуддатидан олдин имтиёзли пенсияга чиқиш ҳуқуқини берадиган 9,8 йиллик иш стажига эгаман. Ҳозир пенсияга чиқиш вақти шундай стажга мутаносиб равишда ҳисобланаётганлигини эшитдим. Шуни ҳисобга олган ҳолда, неча ёшимда пенсияга чиқа оламан?\n2001 йилдан 2019 йилгача Россия Федерациясида ишлаганман. Пенсия тайинлашда ушбу стаж ҳам ҳисобга олинадими?\nҚариндошларим қишлоқда яшайдилар, улар мева ва сабзавотлар етиштирадилар. Улар пенсия олиш учун ўзлари ПЖга суғурта бадалларини тўлашлари мумкинми? Жавоб ижобий бўлса, бунинг учун нима қилиш керак?\nОтам 2 ойдирки опасининг уйида яшайди ва келишнинг имкони бўлмаганлиги сабабли яшаш жой бўйича пенсиясини олмаяпти. Карантин тугаганидан кейин унга пенсиянинг ҳаммаси тўланадими? Пенсияни олиш учун қандайдир қўшимча ҳужжатлар зарур бўладими?\nАКТ – амалда Молия вазирлиги ҳузуридаги бюджетдан ташқари Пенсия жамғармасининг ташаббусига кўра, Ўзбекистон Республикаси Ахборот технологиялари ва коммуникацияларини ривожлантириш вазирлиги билан биргаликда Ахборот-коммуникация технологияларини ривожлантириш жамғармасининг молиявий кўмаги остида ҳамда «Mbi Tel Infrm» МЧЖ контент-провайдерининг техник ёрдами билан Пенсия жамғармаси томонидан пенсия ва ижтимоий нафақалар олувчилар учун SMS-Pensiya интерактив хизмати йўлга қўйилди.\nХорижда қандай Россиялик пенсионерлар 1 августдан пенсияга кичик миқдордаги қўшимча тўловларни оладилар.\nМамлакатимиз бугунги кунда жадал суръатлар билан ривожланмоқда. Ялпи ички маҳсулот ҳажми йилдан-йилга ўсиб бормоқда. Хорижий инвестицияларни жалб қилиш, экспорт ҳажмини кўпайтириш давлат раҳбари томонидан иқтисодий сектор вакилларига қўйилаётган энг устувор вазифалардан бири ҳисобланади. Бу вазифаларни самарали бажариш учун эса аввало коррупцияни бартараф этиш лозим бўлади.


Алибобо Раҳматуллаев: «Навбаҳор»га яхши мақсадлар билан келдим» | "NAVBAHOR" FUTBOL JAMOASINING RASMIY WEB SAHIFASI\nАлибобо Раҳматуллаев: «Навбаҳор»га яхши мақсадлар билан келдим»\nДавралар оралиғида асосан Тошкентда шуғулланиб, таркибни кучайтиришга катта аҳамият берган «Навбаҳор» жамоаси ҳам ўз сафини бир неча янги ўйинчилар билан кучайтира олди. Хусусан клуб давралар оралиғи вақтида Алибобо Раҳматтуллаевни таркибига қўшиб олди. Футболчи «Бухоро»да етарлича ўйин амалиётига эга бўлмагани сабабли, жамоани тарк этганди. Қолаверса, Раҳматуллаевни хорижга кетиши тахмин қилинаётганди. Амалда эса у «Навбаҳор» сафига келиб қўшилди ҳамда фаолиятини шу жамоада давом эттирадиган бўлди. Хўш, Алибобо янги жамоасига ўтганидан хурсандми? Умуман олганда, бу жамоа тўғрисида нималарни айта олади? Шундай саволларга жавоб топиш истагида Алибобо билан суҳбатлашдик.\n- Алибобо, «Навбаҳор» сафига келиб қўшилишингиз қай тариқа амалга ошди?\n- Бу жамоада қай тариқа пайдо бўлишим хусусида гапирсам, биринчи навбатда Бахтиёр ака Ашурматовнинг ҳиссаси катта бўлди. Айнан Ашурматовнинг таклифи билан жамоага қўшилдим. Бу жамоанинг машғулотларида иштирок этиб, кейинчалик шартнома туздим.\n- Эндиликда бу жамоа шарафини қачонгача ҳимоя қиладиган бўлдингиз?\n- Ҳозирча мавсум поёнига қадар "лочинлар" билан биргаман. Агар иккинчи даврада ўзимнинг чиройли ўйинларим билан жамоа раҳбарлари, мураббийлари ва мухлисларини қувонтирсам, келишув шартлари яна узайтирилиши мумкин.\n- Умуман олганда, жамоада Сизни қандай кутиб олишди? Машғулотларда ўзингизни қандай ҳис қилдингиз? Таассуротларингиз қандай?\n- Айтиш мумкинки, бу жамоада мени жуда яхши кайфиятда кутиб олишди. Аслида жамоадаги айрим футболчиларни аввалдан танийман, баъзилари билан ўйнаганман. Масалан, Бобур Акбаров, Илҳом Бойдадаевлар билан танишман. Улар ва бошқалар ҳам машғулотларга биринчи кундан келганимдан буён менга илиқ муносабат билдиришди. Жамоага киришиб кета олишимда ва мослашиш жараёнида қийинчиликлар бўлгани йўқ. Асосийси, мураббийнинг менга бўлган муносабати аъло даражада деб ҳисоблайман.\n- Ашурматов билан гаплашиб олдингизми?\n- Ҳа, гаплашиб олдик. Мураббий клубга келганимни, бу ерда кескин рақобат бўлишини таъкидлаб ўтди. Шунингдек, иккинчи даврада жамоанинг муваффақиятга эришиши учун нималарга кўпроқ аҳамият бериш лозимлигини тушунтирди. Мухлислар талабчан ва уларни қувонтириш учун кўпроқ ғалабалар қозонишимиз лозимлигини уқтириб, менга бир қатор тушунчаларни берди.\n- Наманган жамоаси Сизга ёқдими?\n- Ёқди деб бемалол айта оламан. Барчаси менга манзур бўлмоқда.\n- Мақсад ва вазифаларингизни белгилаб олдингизми?\n- Ҳа, белгилаб олганман. Кўпроқ ўйнаб, жамоанинг ғалабаларимга ўзимнинг ҳиссамни қўшишни режалаштирганман. Жамоа биринчи даврани омадсиз тарзда ўтказган бўлса, мавсумнинг иккинчи палласида барчаси яхши бўлишига умид қиламан.\n- «Навбаҳор» жамоаси иккинчи даврага тайёргарликни Тошкентда олиб борди. Айтингчи, клуб иккинчи даврага тайёрми?\n- Албатта, тайёр ҳолатга келиб бўлдик. Жамоамиз билан биргаликда мавсумнинг иккинчи қисмига пуҳта тайёргарлик олиб бордик. Назорат учрашувларида эса ўйин услубимизни ва турли тактикаларни ўзлаштиришга асосий эътибор қаратдик. Хуллас, барчаси менга манзур бўлди. Иккинчи даврага жамоа тайёр ва мухлисларни қувонтириш учун шай ҳолатда.\n- Алибобо, «Бухоро»дан кетганингиздан сўнг таклифлар бўлдими? Ёки «Навбаҳор» сўнгги имкониятингиз эдими?\n- Таклифлар тушди. Буни яширмайман. Фақатгина, ўзим кўпроқ «Навбаҳор»да тўп суришни хоҳладим. Чунки жамоа яхши шаклланган ва жамоавий ўйин жойида. Қолаверса, бош мураббийнинг ажойиб мутахассислиги сабаб ҳам, шу жамоага ўтишни истадим. Ўйлайманки, қабул қилган қарорим ёмон эмас. Асосийси, бу жамоага бежиз келмаганимни кўрсатиб бера олишим лозим.\n- Аслини олганда, биринчи даврадан сўнг нима учун «Бухоро»ни тарк этдингиз? Буни сабаби нимада?\n- Тўғрисини айтсам, жамоада мен учун ҳаммаси яхши эди. Александр Мочинов билан бирга илгари ишлаганим сабабли, бу мутахассис «Бухоро»га чақирганди. Унинг бошчилигида чемпионатнинг дастлабки олтита турида доимий равишда ўйнаб келдим. Бироқ натижаларимизда пасайишлар бўлгани ва ғалаба қозона олмаётганимиз туфайли, раҳбарият Мочиновни истеъфога чиқарди. Шундан сўнг оёғимни синдириб олдим. Икки ойни даволаниш билан ўтказдим. Кейинчалик спорт формага кириб олиш пайтида клубга янги тайинланган мураббий Жамшид Саидов ҳам менга ишонч билдирганди. Лекин ўзим кетишни хоҳладим.\n- Жамоанинг бундай тарзда омадсизликларга дуч келишини кутмаган бўлсангиз керак?\n- Албатта, жамоадаги омадсизликларнинг асл сабабини билолмадим. Умуман олганда, жамоада яхши футболчилар бор эди. Аммо, натижа кўрсатишимиз учун бу ҳам камлик қилди.\n- Оёғингиз синганидан сўнг даволаниб чиқдингиз. Ҳозирги кунда жароҳат асоратлари безовта қилмаяптими?\n- Ҳозирча безовта қилгани йўқ. Худога шукурки, барчаси ортда қолди. «Бухоро» жамоасига ҳам раҳмат айтаман. Улар жароҳатимни тузатишим ёрдамларини аяшмади. Ҳозирда спорт формамга кириб олганман ва иккинчи даврада ўзимни кўрсатишим учун кучим етарли деб ҳисоблайман.\n- Сўнгги пайтларда жамоангизни тез-тез алмаштирадиган бўлиб қолдингиз. Бу ёшингизда жамоаларни алмаштираётганингиз Сизни ташвишга солмаяптими?\n- Яхши эмаслигини тушунаман. Футболчи қайси жамоада тўп суришидан қатъий назар, кўпроқ футбол ўйнашни, тажрибасини оширишни ўйлайди. Хусусан менда ҳам шу фикрлар доимо бўлиб келган. Ҳали вақтим бор ва ўйнайдиган ёшдаман. Муқим бир жамоага эга бўлиб, ўзимнинг чиройли ўйинларимни кўрсатишни хоҳлайман. Ишонаманки, шундай вазият юзага келади.\n- Наманганлик мухлислар талабчанлигини биласиз. Уларни хурсанд қилиш анча қийин. Бунинг учун чиройли ўйин кўрсатишингиз ва жамоангиз ғалаба қозониши керак. Бунга тайёрмисиз?\n- Бўлмасамчи! Чиндан ҳам наманганлик мухлисларнинг ўз суюкли жамоасини яхши кўришини биламан. Улар футболни роса севишади ва қадрлашади. Шундай жамоага ўтганимдан хурсандман. Бу жамоада бор кучимни сарфлаб бўлса-да, чиройли ғалабаларга эришиш учун келганман. Жамоамиз биринчи даврадан кейин мусобақа жадвалида ўртада жойлашган. Ҳали вазиятни ўнглаш учун вақтимиз бор. Биз бунинг уддасидан чиқамиз.\nМанба: "Аср футболи" газетаси\nАзизбек Турғунбоев: "Фарғонада қизиқарли тўқнашув бўлади" - ( 14-08-2017)\nМўминжонов матбуот анжуманида яна қандай фикрлар билдирди? - ( 14-08-2017)\nРўзимбой Аҳмедов: “Ғалабани рақибдан кўра кўпроқ хоҳлагандик” - ( 13-08-2017)\nАббос Махсталиев: “Мухлисларнинг эътибори туфайли “Навбаҳор”ни танладим” - ( 22-07-2017)\nАсилбек Амонов: «Ёшлигимда ҳужумда тўп сурганман» - ( 19-07-2017)


Мақола топилди: 320 та\n2. САЛОМ – ҲУРМАТ БЕЛГИСИ\nСалом бериш азал-азалдан давом этиб келаётган инсоний қадриятларимиздандир. Одатда бешикка гўдакни белаш олдида кўп тилаклар қилинади. Жумладан...\n3. ТАРБИЯ САНДИҚЧАСИ\nЗамонавий тараққиёт асрида ҳар сонияда янгидан – янги ихтиролар кашф этилаётгани барчамизга сир эмас. Ахборот алмашинуви жадал суратларда ўсиб бораётгани, дунёнинг турли бурчакларидаги юз бераётган воқеа – ҳодисалар ҳақида маълумотга эга бўлиш бир зумда амалга оширилаётгани қувонарли, албатта.\n4. ТАРБИЯ САНДИҚЧАСИ\n5. Билим юртида "Араб тили" ўқув курсига ҳужжат топшириш муддати оз қолди!\nАввал хабар берганимиздек, 2018 йил 2 апрелдан бошлаб Ўзбекистон мусулмонлари идораси тасарруфидаги “Ҳидоя” ўрта махсус ислом билим юртида “Араб тили” фани бўйича навбатдаги пуллик ўқув курси ўз фаолиятини давом эттирмоқда.\n6. Билим юртида "Араб тили" ўқув курсига ҳужжат топшириш муддати оз қолди!\n7. МАЪНАВИЙ ЖИНОЯТЛАРНИНГ ХАТАРЛАРИ\nБиз инсонларга бошқа махлуқотларда бўлмаган тил орқали сўзлаш, фикримизни баён эта олиш имконияти ато этилди. Бу энг улуғ неъматлардан саналади.\n8. МАЪНАВИЙ ЖИНОЯТЛАРНИНГ ХАТАРЛАРИ\n9. ТАЛАБАНИНГ КУРСДОШЛАРИГА БЎЛГАН МУНОСАБАТИ\nИлм қалб чироғидир. Илм инсонларга дунё ва охиратда энг тўғри йўл кўрсатувчидир. Илм ўз аҳлига зийнат ва фазилатдир.\n10. ТАЛАБАНИНГ КУРСДОШЛАРИГА БЎЛГАН МУНОСАБАТИ\n11. АРАБ ТИЛИНИ ЎРГАНИШДАГИ ОМИЛЛАР\n12. АРАБ ТИЛИНИ ЎРГАНИШДАГИ ОМИЛЛАР\n13. ОХИРАТНИ ЭСЛАШНИНГ ФАЗИЛАТИ\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи ва саллам дедилар: «Лаззатларни мағлуб этадиган нарсаларни кўп зикр қилинглар (яъни ўлимни)» (Имом Термизий, Насоий, Ибн Можа ривояти). Яъни..\n14. ОХИРАТНИ ЭСЛАШНИНГ ФАЗИЛАТИ\n15. МАЪНАВИЙ-МАРИФИЙ КУРАШ\nТаълим муассасаларидаги дарс жараёнида ва ундан ташқари машғулотларда диний экстремизм, терроризм ва ахборот хуружларига қарши маънавий-маърифий курашни ташкил этиш\nНамозни баркамол ўқингиз ва закотни берингиз! Ўзингиз учун нимаики яхшилик қилган бўлсангиз, уни (яъни савобини) Аллоҳ ҳузурида топажакмиз. Албатта, Аллоҳ қилаётган амалларингизни кўриб турувчидир.\n(Бақара сураси, 110-оят)\nРасулуллоҳ (соллаллоҳу алайҳи васаллам) дедилар:\n"Аллоҳ учун ғазабини ютган банданинг қалби имон билан тўлдирилади"\n(Имом Аҳмад ривояти)


Магистрал сув қувурини таъмирлаб, Самарқанд шаҳрига ичимлик суви етказиш учун зарур кучлар сафарбар этилган - zarnews.uz\nХабар қилганимиздек, Самарқанд шаҳрига кириш жойи – М-39 йўлининг собиқ “Чўпон ота” йўл патруль хизмати олдида содир бўлган 1200 миллиметрли магистраль сув қувурининг ёрилиши шаҳар аҳолиси, корхона-ташкилотларнинг аксарият қисмининг ичимлик сувисиз қолишига сабаб бўлди.\nМана, бир ярим кундирки, ушбу жиддий носозликни бартараф этиш, магистрал қувурни таъмирлашга вилоятнинг бир неча корхона-ташкилоти махсус техника ва ишчи-мутахассислари жалб этилган.\n«Самарқанд сув таъминот» МЧЖ масъулларининг таъкидлашича, кеча қувурнинг носоз қисми аниқланган. Бундан 50-55 йиллар аввал тортилган ушбу қувур яроқлилик муддатини ўтаб бўлган. Шу боис қувурда ёриқлар пайдо бўлган ва сув сизиб чиққан. Уни таъмирлаш эса тешилган қувурни ямашдан кўра машаққатли иш. Шунингдек, қувурнинг ёрилган қисми ковлаб очилган жойдан 8-10 метр ичкарида. Бу эса ишчи-ходимларга қийинчилик туғдирмоқда.\nБу ерга электр энергияси келтириб бўлмаслиги боис ишчилар “движок” билан ишлаяпти. Бу ҳолат ҳам таъмирлаш муддатининг чўзилишига сабаб бўляпти. Бироқ аҳоли хонадонларида сув бўлмаса қийинчилик, ҳатто санитария-эпидемиологик ҳолат ёмонлашиши мумкинлигини тушунган мутасаддилар бу ерга зарур кучни сафарбар этган. Носозлик имкон қадар қисқа муддатда бартараф этилади.\nДарвоқе, ушбу авария автомобиллар ҳаракати учун ҳам ноқулайлик туғдирган. Тошкентдан келаётган автоуловлар захира йўлдан, Термиздан келаётган машиналар эса ҳалқа йўлнинг қарама-қарши томонидан ҳаракат қилишга мажбур бўлмоқда.\nТеглар: сув қувури\nҚорақалпоғистонда сув қувурини қазиш пайтида 4 кишини тупроқ босиб қолган, 3 киши вафот этган\nСамарқанд шаҳридаги Зарафшон кўчасида магистрал ичимлик сув тармоғи тортиш ишлари бошланди\nПаст Дарғом тумани: Аҳоли ичимлик сув билан қачон тўлиқ таъминланади?\nУвол бўлмаслиги учун сувни тўхтатдик: Қорасувдаги тармоқни қуриш, монтаж қилишда қурувчи камчиликка йўл қўйган


Без рубрики — ekolog\nКаналимизга Фарғона вилоятининг турли ҳудудларида тераклар ёппасига кесилаётгани ҳақида машъум хабар келиб тушди. Дарахтларга қарши Фарғонада «уруш» анча илгари бошланган. 2018 йили Фарғонанинг Олтиариқ туман маркази Тинчлик шаҳридан Қапчиғай қишлоқ фуқаролар йиғинига олиб борувчи йўл бўйидаги дарахтлар – асосан терак ва толлар кесилган эди. Хаттоки Шаҳрихон тумани ҳокими Ҳ.Дадахоновнинг 2020 йил 23 апрель куни 41-Ф сонли фармойиши қабул қилинган эди. Унга кўра, тумандаги барча маҳалла фуқаролар йиғинлари ҳудудида жисмоний ва юридик шахсларга тегишли калифорния навли теракларни аниқлаш, хатловдан ўтказиш ва уларни […]\n— Бир неча ой аввал халқаро пресс-клубда Шерзодхон Қудратхўжаевнинг орол минтақасидаги вазият ва у ерда саксовул экиш ишлари ҳақидаги фикрларини кузатдим. Мунозара давомида у мамлакатимизда Қорақалпоғистон учун саховатпеша инсонларимиз борми мазмунидаги ташаббус қилди, — дейди меҳнат фахрийси Ж.Солиев. — Рости обдон ўйлаб қолдим. Боболаримиз эккан мевали кўчатлардан оталаримиз фойдаланишди. Оталаримиз ўтқазган нав-ниҳоллардан биз баҳра оляпмиз. Биз қачон экамиз, биз қачон болаларимиз учун сил-силани давом эттирамиз?! Шу саволлар гирдобида Қорақалпоғистон учун ўзим етиштираётган иссиққа ва табиатнинг турли шароитларига чидамли тут кўчатларини хайрия қилишни ният […]


Самарқандда "пақилдоқ" сотувчилар қўлга тушди - Darakchi\nЖИНОЯТ 08.12.2019, 17:14\nСамарқанд шаҳар, Каттақўрғон, Нарпай ва Ургут туманлари Ички ишлар органларининг Жиноят-қидирув бўлинмалари ходимлари пиротехника воситаларининг ноқонуний савдосига чек қўйишди.\n3 декабрь куни Самарқанд вилояти Нарпай тумани ИИБ Жиноят-қидирув бўлими ходимлари томонидан тезкор тадбир ўтказилди. Тадбир давомида Самарқанд шаҳрида яшовчи фуқаро Х.Ш. бошқарувида бўлган “Labo” русумли автомашинаси Оқтош шаҳри деҳқон бозори ёнида турган вақтида текширувдан ўтказилиб, унда хорижда ишлаб чиқарилган “Новый век” номли 14.400 дона пиротехника воситаси борлиги аниқланди.\n4 декабрь куни соат 20:00ларда Самарқанд вилояти ИИБ Патруль-пост хизмати батальони ҳамда Самарқанд шаҳри бўйича ИИОФМБ 8-сонли ИИБ Жиноят-қидирув гуруҳи ходимлари томонидан ўтказилган тадбир давомида Самарқанд шаҳрида истиқомат қилувчи фуқаро Г.Ш. тадбир иштирокчиси “Ж” исмли шахсга 1.200 дона пиротехника воситасини 300.000 сўм пулга савдолашиб, сотаётган вақтида ушланди.\nХудди шу куни Каттақўрғон туманида яшовчи фуқаро М.Л. “Пайшанба” деҳқон бозори ёнида савдо дўконида яширин равишда сақлаб келаётган пиротехника буюмларининг ҳар бир пачкасини 13.000 сўмдан сотган вақтида қўлга тушди. Савдо дўконини кўздан кечирилганда эса, бу ерда 270 пачка пиротехника маҳсулотлари борлиги маълум бўлди.\n7 декабрь куни Ургут тумани бўйича ИИОФМБ Жиноят-қидирув бўлими ходимлари томонидан ўтказилган тезкор тадбир давомида тумандаги “Камангарон” маҳалла фуқаролар йиғинида яшовчи фуқаро С.К. 12.480 дона “Трения” номли пиротехника воситасини 1.344.000 сўмга сотган вақтида ушланиб, тегишли тартибда ҳужжатлаштирилди.\nЮқоридаги ҳолатлар юзасидан суриштирув ишлари олиб борилмоқда.


“ШИФОХОНА СИНДРОМИ” » Тиббий психология – Расмий сайт\nЯнгиликлар » Энциклопедия » “ШИФОХОНА СИНДРОМИ”\n“Шифохона синдроми” – узоқ муддат ва кўп маротаба шифохонада даволаниб юрадиган беморларда ривожланувчи психосоматик бузилишлар мажмуаси. “Шифохона синдроми” ибораси 1945 йили психоаналитик Рене Шпиц томонидан таклиф қилинган. Тез-тез касалланадиган ва кўп вақтини шифохонада ўтказувчи болалардаги хулқ-атвор ўзгаришлари ва психосоматик бузилишларни кузатган олим ушбу синдромни таклиф қилган. Демак, бу синдром дастлаб болаларга нисбатан қўлланилган ва ўрганилган. Кейинчалик унинг белгиларини катта ёшдагиларда ҳам сезишган.Меланхолик типдаги шахслар бу синдромга мойил бўлишади.\nУнинг асосий сабаблари сурункали касалликлар, узоқ муддат шифохонада қолиб кетиш ёки тез-тез шифохонага тушиб туриш, касаллик сабабли уйдан ва ташқи дунёдан ажралиб қолиш, руҳий касалликлар билан касалланиш, уйдагилардан меҳр кўрмаслик, касаллик сабабли ўлиб қолишдан қўрқишлар.\nУшбу синдром катталарда турли кўринишда намоён бўлади. Бундай беморлар оиласидан деярли узилиб қолишади. Шифохонада яшаш уларнинг ҳаёт тарзига айланади. Баъзи беморларни қандай уколлар олаётганлиги, ташхис натижаси, даволаш самараси ҳам қизиқтирмай қўяди. Бемор шифохонада ётса бўлгани. Улар, одатда, шикоятчи бўлишмайди. Аксинча, бемор уйдагилари билан чиқишмайди, тиббий ходимлар билан эса дўстлашиб қолади.\n“Шифохона синдроми” руҳий касалликлар билан оғриган беморлар орасида кенг тарқалган. Одатда, улар руҳий касалликлар стационарида бир неча ойлаб ётишади. Бундай беморнинг яқин қариндошлари ҳам унинг шифохонада юришини афзал кўришади. Даволаш муддати тугаб, шифохонадан чиққан бемор бир-икки кун ўтгач, уйдаги жанжалнинг асосий сабабчисига айланади ва яна шифохонани хоҳлаб қолади. Руҳий беморлар учун ўзининг уйи ва яқинлари бегонадек бўлиб қолади. Бу ҳолатни бир неча йиллардан буён руҳий касаллик билан оғриган беморларда кузатамиз. Шу боис, беморнинг руҳий шифохонада яшаши мақбул ҳисобланади. “Шифохона синдроми”да беморлар шифохонада даволанмайди, улар у ерда яшашади, деб бежиз айтишмайди докторлар.\nХўш, вазиятдан чиқиш ва беморни оиласига, жамиятга қайтариш учун нима қилиш керак? Авваламбор, беморни самарали даволаш ва шифохонадан сўнг реабилитация ёки соғломлаштириш марказларига юбориш зарур. Бунда психореабилитация жуда катта аҳамиятга эга ва бу муолажани албатта тиббий психолог ўтказади.\nУларни оила ва ижтимоий ҳаётдан узиб қўйманг. Яқин қариндошларнинг катта эътибори ўта зарур. Сиҳатгоҳларда мусиқатерапия, даволаш гимнастикаси, физиотерапевтик муолажалар, психотерапия, спортнинг кичик турлари, яъни стол тенниси, шахмат ва кичик-кичик мусобақалар ўтказиб туриш ўта муҳим. Сурункали беморларда “шифохона синдроми” ривожланмаслиги учун уларни фақат дори-дармонга боғлаб қўймаслик керак. Касаллик тури қандай бўлишидан қатъи назар, ҳар бир бемор психологик суҳбатдан ўтиб туриши зарур. Фақат психотерапевт беморнинг ички дунёсини мукаммал ўргана олади ва уни яқинлари ёрдамида ҳаётга қайтаради.\nҚўшилган: 22:47 / 15-04-2021 Ўқилди: 53\nЧАПАҚАЙЛик ҲАҚИДА БИЛАСИЗМИ?


Краснодарда томдан отилган металл қувур бўлаги 7 ойлик чақалоққа шикаст етказди\n21:20 / 14.03.2016\nРоссиянинг Краснодар шаҳрида томдан отилган металл қувур бўлаги 7 ойлик чақалоққа шикаст етказди. Қизча бош-мия чаноғи жароҳати билан шифохонага етказилган, деб хабар бермоқда Краснодарь ўлкаси тергов бошқармаси матбуот хизмати.\n“Дастлабки маълумотларга кўра, 13 мартда кечки пайт кўп квартирали уйнинг томидан металл қувур бўлаги пастга улоқтирилган, у ерга тушиб сакраб ичида чақалоқ бўлган болалар аравачасига теккан. Оқибатда 7 ойлик чақалоқ тана жароҳатлари олган, шу сабабли у шифохонанинг жонлантириш бўлимига етказилган”, деб айтилмоқда хабарда.\nТахмин қилинишича, қувурни пастга томда ўйнаб юрган 5 бола улоқтирган. Ушбу ҳолат юзасидан текширув ўтказилмоқда. Терговчилар шунингдек уйга хизмат кўрсатган бошқарув компанияси ҳаракатларига ҳам баҳо бермоқчи.


00:00 / 28.10.2010 | eski savollar | 1628\nАссалому алайкум Шайҳ Ҳазратлари. Ушбу сайтни ко'риб жуда мамнун бо'лдим. Мени анчадан бери қийнаётган савол билан сизга мурожжат қилмоқчиман. Жавоб учун Аллоҳ сиздан рози бо'лсин. (Балки бундай саволга жавоб бергандирсиз). Мен 2 ойлик келинлигимда қайнонам билан келиша олмай уйдан кетдим. Бо'йимда ҳомилам бор эди. Шу бо'йи Куёвим билан мутлақо учрашмадик. Ҳатто телефон орқали ҳам гаплашмадим. Ҳозир фарзандли бо'лдим.(Улар эгизак) Аммо қайнонам орага талоқ тушган деб куёвимни умуман яқинлаштирмаяпти. Фарзандларим ҳозир 3 ойликдан ошиб қолишди. Мен о'шандан бери онамникидаман Айтингчи ҳурматли Шайҳ Биз ҳозирда Куёвим билан 10 ойдан ортиқроқ вақт мобайнида ко'ришмадик. Орага ростдан ҳам талоқ тушганми ва фарзандларим ҳам отасига бегонами.\n- Эр талоқ қилмаса, ўз-ўзидан талоқ тушиб қолмайди. Сизлар ярашишни тезлатинглар, болаларингизни биргаликда тарбия қилинглар. Ота-оналарингиз ҳам Аллоҳдан қўрқсинлар. Сизларнинг орангизда ғов бўлмасинлар. Қайтага ёшларга насийҳат қилиб, яраштириб қўйсинлар.\nҚарзни олганини унутиш\nБошим котди маслахат беринг.\nКелин-куёв ҳақида фатво сўраб


Жаҳон сайёҳлик шаҳарлари федерацияси (WТCF) жорий йилнинг апрель ойида Самарқанд шаҳрини аъзо бўлганлигини маълум қилмоқчи - zarnews.uz\nЖаҳон сайёҳлик шаҳарлари федерацияси (WТCF) жорий йилнинг апрель ойида Самарқанд шаҳрини аъзо бўлганлигини маълум қилмоқчи\n«ITB Berlin – 2019» халқаро туристик кўргазмаси давом этмоқда. Тадбирнинг иккинчи кунида Туризмни ривожлантириш давлат қўмитасининг раиси вазифасини бажарувчи Абдулазиз Аққулов ва Жаҳон сайёҳлик шаҳарлари федерацияси (WТCF) бош котиби ўринбосари Ли Баочун ўртасида учрашув бўлиб ўтди. Бу ҳақда қўмита матбуот хизматида маълум қилинди.\nУчрашувда WТCF раҳбарияти томонидан Самарқанд шаҳри федерация аъзоси бўлганлиги маълум қилиниб, бу ҳақда расмий маълумот жорий йил апрель ойида тақдим қилиниши айтилди. 2019 йилнинг сентябрь ойида Хельсинки шаҳрида WТCF’нинг навбатдаги чиқиш саммитида Самарқанд шаҳрининг ушбу федерациянинг тўлақонли аъзосига айлангани алоҳида эътироф этилади.\nРасмий учрашувда Ўзбекистон делегацияси томонидан келгусида WТCF’нинг ҳудудий тадбирларини юртимиздаги тарихий шаҳарлардан бирида ўтказиш, шунингдек, келажакда Самарқанд шаҳрида WТCF’нинг йиллик саммитини ҳам ўтказиш юзасидан таклифлар билдирилди.\nМаълумот учун: 2012 йилда Хитой ҳукумати ташаббуси билан Пекин шаҳрида дунёнинг етакчи сайёҳлик шаҳарларининг ҳамкорлигини янада яхшилаш ва хорижий ташкилотлар ўртасида тажриба алмашинувини кучайтириш мақсадида Жаҳон сайёҳлик шаҳарлари федерацияси (WТCF) ташкил этилган. WТCF бугунги кунда 5 та қитъадаги 69 та мамлакатни қамраб олган бўлиб, 211 та аъзоси бўлган тўлиқ халқаро туризм ташкилоти ҳисобланади. Федерация таркибига 140 та шаҳар, 71 та ташкилот ва 6 та филиал киради. Шу билан бирга, федерация кетма-кет тўрт йилдан бери ITB Berlin кўргазмасининг асосий ташкилотчиларидан бири сифатида иштирок этиб келмоқда.\nШу ўринда, бу каби халқаро ташкилотларда бошқа тарихий шаҳарларимизнинг аъзо бўлиши ва ҳамкорликнинг яқиндан йўлга қўйилиши мамлакатнинг сайёҳлик салоҳиятининг кенг тарғиб қилинишига ва илғор шаҳарлар тажрибасидан ўз вақтида ва самарали фойдаланиб борилишига замин яратади.\nТеглар: Самарқанд Туризм сайёҳлик


АҚШ базаси Манасда қоладиган бўлди\n11 апрел 2021, Тошкент вақти: 09:25\nМанас базаси Афғонистондаги АҚШ қўшинлари учун муҳим таянч базаси ҳисобланади.\nАввалига миллий манфаатлар учун америкаликларни Бишкекдаги бу базадан ҳайдаган Қирғизистон ҳукумати энди айни шу манфаатлар даъвоси билан уларни қолдиришга қарор қилди.\n23 июн куни Қирғизистон парламенти мудофаа қўмитасида ана шу масала муҳокама этилди.\nҚирғизистон Ташқи ишлар вазири Қодирбек Сарбаевнинг парламент депутатларига маълум қилишича, Бишкекдаги АҚШ базасини мамлакатда сақлаб қолиш қарори ҳукумат томонидан миллий манфаатларни ҳисобга олган ҳолда қабул қилинган.\nБундай қарорнинг қабул қилинишига Афғонистон ва Покистонда турли қуролли гуруҳларга нисбатан жанговар ҳаракатларнинг кучайганлиги ва бунинг оқибатида “турли тўдалар, жумладан, Ўзбекистон исломий ҳаракати гуруҳининг Марказий Осиё мамлакатлари чегаралари сари силжигани сабаб бўлган”.\nҚирғизистон парламенти мудофаа қўмитаси аъзолари бўлган депутатлар муҳокамадан сўнг АҚШ ҳарбий базасининг Бишкекдаги ҳозирлиги юзасидан имзоланган янги келишувни парламент умумий йиғилишида тасдиқланишига ўз розилигини билдирдилар.\nҚирғиз парламенти депутати Рашид Тоғаевнинг айтишича, янги шартномага биноан АҚШ базасининг мақоми ҳам ўзгаради.\n- Бу база ноҳарбий юкларни ташишга мўлжалланган. Бунинг учун эса транзит майдончаси ташкил этилади. Майдонча қурилиши учун АҚШ тарафи 36 миллион доллардан кўпроқ маблағ ажратилади, деди Рашид Тоғаев.\nПарламент депутатининг айтишича, янги шартномада АҚШ базаси учун тўланадиган ижара ҳақи миқдори ҳам ўзгарган. Эндиликда АҚШ Қирғизистонга йилига 60 миллион доллар ижара ҳақи тўлайди. Аввал эса ижара пули 17 миллон долларни ташкил этар эди.\n- Кейинги йилнинг июлида бу шартнома ўз кучини йўқотади. Тарафлар ўзаро келишган ҳолда шартнома муддатини узайтириш ҳуқуқига эга бўлади, деди Рашид Тоғаев.\nБундан ташқари, АҚШ томонига бир қатор бошқа талаблар ҳам қўйилган. Масалан, АҚШ Бишкекдаги “Манас” аэропорти аэронавигация тизимини янгилаш учун 30 миллион доллар қўшимча маблағ ҳам ажратади. Айни пайтда Қирғизистон тарафи АҚШ базасининг ҳозирдаги таркиби сақланиб қолишига қаршилик қилмайди.\nҚирғизистон парламенти депутати Бақит Бешимов фикрича, базани Қирғизистонда қолдириш қарори миллий манфаатлардан кўра кўпроқ президент оиласи манфаатларидан келиб чиққан ҳолда қабул қилингандир.\nДепутат ўз фикрига далил сифатида АҚШ томони билан имзоланган янги шартномага кўра Америка ҳарбий базасини таъминловчи маҳаллий ширкатлардан солиқ олинмаслиги тўғрисида модда киритилганини айтади:\n- Авваллари базадан бир оила даромад олар эди. Бу оиланинг ширкатлари базани таъминлар эди. Бугун эса бошқа оила бу ўринни эгаллаяпти. Лекин аввалги оила ҳар ҳолда солиқ тўлар эди. Унинг ўрнини эгаллаган оила эса солиқ ҳам тўламоқчи эмас. Шуни ҳисобга оладиган бўлсак, янги шартнома Қирғизистонга фойдадан кўра кўпроқ зиён келтиради, деди Бақит Бешимов.\nПарламентдаги муҳокама пайтида депутатлардан ҳеч бири ҳамкасбларининг бу сўзларига эътироз билдиришни ўзларига эп кўришмади.\nҚирғизистон президенти Қурмонбек Бакиев жорий йил 3 февралида Москвага қилган сафари чоғида Бишкекдаги АҚШ базасининг мамлакатдан чиқарилиши тўғрисида баёнот берган эди.\nҚарорга мувофиқ, АҚШ базаси шу йилнинг 18 августигача мамлакатдан чиқарилиши шарт бўлган.\nАйни пайтда қирғиз ва ғарб матбуотида АҚШ базаси Қирғизистондан чиқарилмаслиги ва бу борада Вашингтон вакиллари Москва ўртамчилигида расмий Бишкек билан музокаралар олиб бораётганини хабар қилган эдилар.\nБироқ шу кунгача қирғиз ҳукумати бу маълумотларни рад этиб келаётган эди.